Mat 25 AKKDC08 - «*Sankolo masaya donko bena kɛ i n'a - Bible Search\nMat 24 Mat 26\nYezu be talen la sunguru tan koo la\n1- «*Sankolo masaya donko bena kɛ i n'a fɔ sunguru tan dɔw ka koo. U tun y'u ka fitinɛw ta k'u be taga kɔɲɔcɛ kunbɛn. 2Mɔgɔ duuru tun ye hakilitanw ye, duuru tun ye hakilitigiw ye. 3Minw tun ye hakilitanw ye, olu y'u ka fitinɛw ta, u ma tulu dɔ ta minan wɛrɛw kɔnɔ. 4Nga hakilitigiw y'u ka fitinɛw ta, ka tila ka tulu dɔ ta minan wɛrɛw kɔnɔ. 5Kɔɲɔcɛ mɛnna a tun te nana minkɛ, sinɔgɔ ye sunguru tan nunu minɛ, u bɛɛ sinɔgɔra. 6Dugutilama, pɛrɛnkan dɔ bɔra ko: ‹Kɔɲɔcɛ filɛ, a be nana, aw ye bɔ ka taga kunbɛn.› 7O tuma na, sunguru tan nunu wilila k'u ka fitinɛw labɛn. 8Hakilitan nunu y'a fɔ hakilitigiw ye ko: ‹Aw y'an sɔn ni tulu dɔɔni dɔɔni ye, bari an ka fitinɛw b'a fɛ ka faga.› 9Hakilitigi nunu y'a fɔ u ye ko: ‹Ayi, bari an ka tulu tena se k'an bɛɛ labɔ. Min ka fisa, aw ye taga tulufeerebagaw fɛ, ka dɔ san aw yɛrɛ ye.› 10Hakilitan nunu tagara tulu sanyɔrɔ la tuma min na, kɔɲɔcɛ sera. Hakilitigiw donna ni kɔɲɔcɛ ye kɔɲɔbon na. U ye daa tugu. 11- O kɔ, hakilitan nunu kɔsegira ka na tuma min na, u ye daa kɔkɔ k'a fɔ ko: ‹Matigi, Matigi, daa yɛlɛ an ye.› 12Nga kɔɲɔcɛ y'u jaabi ko: ‹Tiɲɛ na, ne b'a fɔ aw ye, ne te aw lɔn.› 13O la, aw labɛnnin ka to, bari aw t'o loon n'a waati lɔn.\nYezu be talen la baaraden saba koo la\n14«A bena kɛ i n'a fɔ cɛɛ dɔ, min tun be tagara taama na. A y'a ka baaradenw wele k'a ka nafolo kalifa u ma. 15A ye sanukuru kɛmɛ duuru di kelen ma, ka kɛmɛ fila di kelen wɛrɛ ma, ani ka kɛmɛ di tɔ kelen nin ma, ka kɛɲɛ n'u kelen kelen bɛɛ seko ye. O kɔ, a tagar'a ka taama na. 16Baaraden min tun ye sanukuru kɛmɛ duuru sɔrɔ, ale tagara jago kɛ ka kɛmɛ duuru wɛrɛ sɔrɔ tɔnɔ ye. 17Min tun ye kɛmɛ fila sɔrɔ, ale fana tagara ka jago kɛ ka kɛmɛ fila wɛrɛ sɔrɔ tɔnɔ ye. 18Nga baaraden min tun ye sanukuru kɛmɛ sɔrɔ, ale tagara dingɛ sogi k'a kuntigi ka wari nin dogo yen. 19Baaraden nunu kuntigi mɛnna kosɔbɛ, o kɔ, a nana k'u wele waasa u ka na n'a ka nafolo ye a k'a jati. 20Baaraden min tun ye sanukuru kɛmɛ duuru sɔrɔ, ale gwɛrɛla ni kɛmɛ duuru wɛrɛ ye, k'a fɔ ko: ‹Matigi, e tun ma sanukuru kɛmɛ duuru le di ne ma wa? A filɛ, ne ye kɛmɛ duuru wɛrɛ sɔrɔ tɔnɔ ye.› 21A kuntigi y'a fɔ a ye ko: ‹O ɲana, i ye baaradenɲuman ani mɔgɔsɔbɛ ye. I kɛra mɔgɔsɔbɛ ye kofitini nin na, o la, ne bena koo caaman kalifa i ma. Na, an ka nisɔndiya ɲɔgɔn fɛ.› 22Min tun ye kɛmɛ fila sɔrɔ, ale fana gwɛrɛla k'a fɔ ko: ‹Matigi, e tun ma sanukuru kɛmɛ fila le kalifa ne ma wa? A filɛ, ne ye kɛmɛ fila wɛrɛ sɔrɔ tɔnɔ ye.› 23A kuntigi y'a fɔ a ye ko: ‹A ɲana, mɔgɔɲuman ani mɔgɔsɔbɛ. I kɛra mɔgɔsɔbɛ ye kofitini nin na, o la, ne bena koo caaman kalifa i ma. Na, an ka nisɔndiya ɲɔgɔn fɛ.› 24Ayiwa, baaraden min tun ye sanukuru kɛmɛ sɔrɔ, ale fana gwɛrɛla k'a fɔ ko: ‹Matigi, ne tun y'a lɔn ko e ka koo ka gwɛlɛ, e ma danni kɛ foro min na, e b'o yɔrɔ suman tigɛ, e ma serili kɛ yɔrɔ min na, e b'o yɔrɔ suman ladon. 25Ne siranna, n tagara i ka wari dogo dingɛ kɔnɔ, i ka wari filɛ, a minɛ.› 26A kuntigi y'a jaabi ko: ‹Baaradenjugu, salabagatɔ, e tun y'a lɔn ko ne ma danni kɛ foro min na, ne b'a fɛ o suman ka kɛ n ta ye, k'a lɔn fana ko ne ma serili kɛ yɔrɔ min na, ne b'a fɛ o suman ka kɛ n ta ye, 27o la, e tun ka kan ka ne ka wari di jagokɛlaw ma. Ne tun bena segi ka na n ka nafolo n'a tɔnɔ sɔrɔ. 28Aw ye sanukuru nunu bɔsi a la k'a di sanukuru waa tan tigi ma, 29- bari fɛɛn be mɔgɔ min fɛ, dɔ bena d'o tigi ma ka fara a ta kan k'a caya, nga fɛɛn te min fɛ, hali dɔɔni min b'a fɛ, o bena bɔsi a la. 30- Baaradenjugu nin kɔni, aw y'ale minɛ k'a fili kɛnɛma dibi la. A bena kasi ka kule yen.›\nDiɲɛ laban kiti\n31- «Tuma min na Mɔgɔ Dencɛ bena na a ka nɔɔrɔ la ni mɛlɛkɛw ye, a bena sigi a ka masasigilan kan. 32Siyaw bɛɛ bena lajɛn a ɲafɛ, a bena mɔgɔw faran k'u bɔ ɲɔgɔn na i n'a fɔ sagadɛndɛbaga be sagaw faran ka bɔ baaw la cogo min na. 33A bena mɔgɔtilenninw bila a kinibolo la, ka mɔgɔjuguw bila a numanbolo la. 34O kɔ, a ben'a fɔ a kinibolo la taw ye ko: ‹Aw ye na ne Faa ka dubadenw, ka don a ka masaya la min tun labɛnna aw ye kabini diɲɛ dantuma. 35Bari kɔngɔ tun be ne la, aw ye dumuni di ne ma, minnɔgɔ tun be ne la, aw ye jii di ne ma. Ne tun ye lonan ye, aw ye jigiyɔrɔ di ne ma. 36Fani tun te ne fɛ, aw ye fani di ne ma. Ne tun bananin lo, aw y'aw janto ne la. Ne tun be kaso la, aw nana ne filɛ yen.› 37Mɔgɔtilenninw ben'a fɔ ko: ‹Matigi, an y'i ye tuma jumɛn ni kɔngɔ b'i la, n'an ye dumuni d'i ma? An y'i ye tuma jumɛn ni minnɔgɔ b'i la n'an ye jii d'i ma? 38An y'i lonanman ye tuma jumɛn ka jigiyɔrɔ d'i ma, ani k'i fari lakolon ye n'an ye fani d'i ma? 39Tuma jumɛn an y'i ye n'i bananin be, walima n'i be kaso la n'an tagara bɔ i ye k'i dɛmɛ?› 40A bena u jaabi ko: ‹Tiɲɛ na, ne b'a fɔ aw ye, ko aw y'o koo nunu kɛ ne balima o balima ye, aw y'o kɛ ne le ye.› 41O kɔ, a ben'a fɔ a numanbolo la mɔgɔw ye ko: ‹Aw ye taga ka bɔ ne kɔrɔ, mɔgɔjuguw. Aw ye taga jahanama na, min labɛnna Sutana n'a kɔmɔgɔw ye, 42bari kɔngɔ tun be ne la, aw ma dumuni di ne ma. Minnɔgɔ tun be ne la, aw ma jii di ne ma. 43Ne tun ye lonan ye, aw ma jigiyɔrɔ di ne ma. Ne fari lakolon tun lo, aw ma fani di ne ma. Ne bananin tun lo ani ne tun be kaso la, aw ma na bɔ ne ye ka ne mako ɲa.› 44Olu fana ben'a jaabi ko: ‹Matigi, an tun y'i ye tuma jumɛn ni kɔngɔ b'i la, walima minnɔgɔ, walima n'i ye lonan ye, walima ni fani t'i fɛ, walima n'i bananin lo, walima kaso la, n'an m'i mako ɲa?› 45A bena u jaabi ko: ‹Tiɲɛ na, ne b'a fɔ aw ye, ko aw banna k'o koo nunu kɛ mɔgɔw la dɔgɔmani dɔ ye minkɛ, aw banna k'o kɛ ne yɛrɛ le ye.› » 46- Yezu y'o kuma laban ko: «O mɔgɔjugu nunu bena taga tɔɔrɔ banbali yɔrɔ la, mɔgɔtilenninw bena don Ala ka hɛrɛ banbali yɔrɔ la.»


Bibulu ka maanaw: Denmisɛnw koo ka di a ye - Jehova Seerew ka ɛntɛrɛnɛti yɔrɔ daganin\nYEZU filɛ yan, a ye cɛdennin dɔ minɛ a bolo. I ka la a la ko denmisɛnw koo ka di Yezu ye. A ka cidenw lo b’a filɛra. A be mun lo fɔra u ye do? An k’o lajɛ.\nYezu n’a ka cidenw bɔra tagama jan dɔ la. A ka cidenw tun ye ɲɔgɔn sɔsɔ koo dɔ la sira kan. O kama, Yezu y’u ɲininga ko: “Aw tun be mun sɔsɔli lo la sira kan?” Tiɲɛn na, Yezu tun b’u ka sɔsɔli kuun lɔn. Nka, a tun b’a fɛ k’a lɔn n’u bena tiɲɛn fɔ a ye.\nCidenw m’a jaabi, sabu u tun be ɲɔgɔn sɔsɔra sira kan ko jɔn lo ye kuntigi ye u cɛma. Ciden dɔw tun b’a fɛ ka kɛ tɔɔw ɲɛmɔgɔw ye. Yezu tun bena a fɔ u ye cogo di ko a bɛnnin tɛ ka ɲɛmɔgɔya ɲini?\nA ye cɛdennin dɔ minɛ k’a lɔ u ɲɛɛ na. O kɔ, a y’a fɔ a ka kalandenw ye ko: ‘Ne b’a fɔ aw ye ko ni aw ma aw sɔɔn yɛlɛma k’a kɛ i n’a fɔ denmisɛnw ta, aw tɛna don Ala ka masaya la fewu. Mɔgɔ min b’a yɛrɛ kɛ i n’a fɔ denmisɛn nin, o tigi bena kɛ mɔgɔba ye masaya la.’ I b’a lɔn fɛɛn min kama Yezu y’o fɔ wa?\nAyiwa, denmisɛnw ɲɛnako tɛ ka kɛ ɲɛmɔgɔw ye tɔɔw kun na. O la, cidenw ka kan k’a ɲini ka kɛ i n’a fɔ denmisɛnw sanni ka ɲɔgɔn kɛlɛ ɲɛmɔgɔya kosɔn.\nWagati wɛrɛw la fana Yezu y’a yira ko denmisɛnw koo ka di a ye kosɔbɛ. Kalo damanin o kɔ, mɔgɔw nana n’u ka denmisɛnw ye Yezu fɛ. Cidenw y’a ɲini k’u bali. Nka, Yezu y’a fɔ cidenw ye ko: ‘Aw ka denmisɛnw to u ka na ne fɛ, aw kana u bali bari Ala ka masaya ye olu bɔɲɔgɔnw le ta ye.’ O kɔ, Yezu ye denmisɛn nunu ta ani ka duga kɛ u ye. Yala koo ɲuman tɛ k’a lɔn ko denmisɛnw koo tun ka di Yezu ye wa?\nMatiyo 18:1-4; 19:13-15; Mariki 9:33-37; 10:13-16.\nCidenw bɔtɔ tagama jan dɔ la, u ye ɲɔgɔn sɔsɔ mun lo la sira kan?\nMun na Yezu ye cɛdennin dɔ weele k’a lɔ cidenw cɛma?\nCogo juman na cidenw ka kan k’a ɲini ka kɛ i n’a fɔ denmisɛnw?\nKalo damanin o kɔ, Yezu y’a yira cogo di ko denmisɛnw koo ka di a ye?\nMatiyo 18:1-4 kalan.\nMun na Yezu tun be tɛmɛ ntalen kumaw fɛ ka mɔgɔw kalan? (Mat. 13:34, 36; Mariki 4:33, 34)\nMatiyo 19:13-15 kalan.\nAn ka kan ka denmisɛnw ka sɔɔn juman ladegi n’an b’a fɛ ka Masaya ka dugaw sɔrɔ? (Zab. 25:9; 138:6; 1 Kor. 14:20)\nMariki 9:33-37 kalan.\nYezu ye mun lo fɔ a ka kalandenw ye ɲɛmɔgɔya ɲinini koo la? (Mariki 9:35; Mat. 20:25, 26; Gal. 6:3; Fil. 2:5-8)\nMariki 10:13-16 kalan.\nYezu y’a yira cogo di ko a labilanin lo mɔgɔw kama, ani diinan mɔgɔkɔrɔw be kalan juman sɔrɔ o koo la? (Mariki 6:30-34; Fil. 2:1-4; 1 Tim. 4:12)\nKalan, furusa ni denmisɛnw kanuya koo la\nYezu n’a ka kalandenw ka miiriyaw tɛ kelen ye denmisɛnw koo la. Mun na do?\nA ci dɔ ma A ci dɔ ma Maana 94nan: Denmisɛnw koo ka di a ye


Zoz 6 AKKDC08 - Zerikokaw tun ye u ka dugu dondaw bɛɛ - Bible Search\nZoz 5 Zoz 7\nIsirayɛlidenw be Zeriko minɛ\n1Zerikokaw tun ye u ka dugu dondaw bɛɛ tugu k'u sɔgɔ ka ɲa Isirayɛlidenw kosɔn. Mɔgɔ tun te bɔ, mɔgɔ te don. 2Masaba y'a fɔ Zozuwe ye ko: «Ayiwa, ne ye Zeriko don i bolo n'a ka masacɛ, ani a ka kɛlɛdenw. 3Aw minw bɛɛ labɛnnin be kɛlɛ kama, aw ka taama ka dugu nin lamini siɲɛ kelen. Aw k'o kɛ ten fɔɔ tile wɔɔrɔ. 4Sarakalasebaga mɔgɔ wolonwula bena bila ne ka layidu taamasiɲɛ kɛsu ɲafɛ ni buru fiyɛtaw ye u bolo, minw ye sagagɔn ye. Tile wolonwulanan loon, aw ka taama ka dugu nin lamini siɲɛ wolonwula, ni sarakalasebagaw be to ka buruw fiyɛ. 5N'u ye buru nin fiyɛ belebele tuma min na, n'aw y'a mankan mɛn dɔrɔn, jama bɛɛ ka pɛrɛn kosɔbɛ. O la, dugu laminikogo bena ben o yɔrɔnin bɛɛ, mɔgɔ kelen kelen bɛɛ ka tilen ka don dugu kɔnɔ.» 6O la, Nun dencɛ Zozuwe ye sarakalasebagaw wele k'a fɔ u ye ko: «Aw ka Masaba ka layidu taamasiɲɛ kɛsu ta, aw la mɔgɔ wolonwula ka buru fiyɛtaw ta ka bila a ɲafɛ.» 7O kɔ, a y'a fɔ jama ye ko: «Aw ka tɛmɛ ka taama ka dugu nin lamini, mɔgɔ minw be ni maramafɛnw ye, olu ka tɛmɛ Masaba ka layidu taamasiɲɛ kɛsu ɲafɛ.» 8Zozuwe y'o kuma nunu fɔ jama ye cogo min na, u y'a kɛ ten. Sarakalasebaga mɔgɔ wolonwula minw tun be ni buru fiyɛtaw ye u bolo Masaba ɲakɔrɔ, olu y'a daminɛ ka to ka taama n'u be buru nunu fiyɛra. Masaba ka layidu taamasiɲɛ kɛsu tabagaw tugura u kɔ. 9Maramafɛnw tun be mɔgɔ minw fɛ, olu tun be taamana sarakalasebagaw buru fiyɛlaw, ɲafɛ, dɔ wɛrɛw tun be taamana Ala ka layidu taamasiɲɛ kɛsu tabagaw kɔ. U tun be buruw fiyɛra n'u be taamana.\n10Zozuwe y'a fɔ jama ye ko: «Aw kana pɛrɛnkan bɔ fɔlɔ, aw kana foyi fɔ, kuma si kana bɔ aw daa la fana, fɔɔ loon min na ni n y'a fɔ aw ye ko aw ka pɛrɛn. Aw be sɔrɔ ka pɛrɛn o waati la.»\n11Masaba ka layidu taamasiɲɛ kɛsu tabagaw y'a ta ka dugu nin lamini siɲɛ kelen, o kɔ, jama tagara u sigiyɔrɔ la ka la sufɛ. 12O dugusagwɛ sɔgɔmada joona, Zozuwe wilila, sarakalasebagaw ye kɛsu nin ta. 13Buru fiyɛta wolonwula tun be sarakalasebaga mɔgɔ wolonwula minw bolo, olu bilara kɛsu nin tabagaw ɲa ka to ka taama n'u be buru nunu fiyɛra. Maramafɛntigiw fana tun be taama u ɲafɛ, ani dɔw fana tun be tugura kɛsu tabagaw kɔ. K'u to taama na, u tun be to ka buru fiyɛ. 14A kɛra ten, u taamana ka dugu nin lamini a tile filanan loon, o kɔ u kɔsegira ka taga u sigiyɔrɔ la. U y'a kɛ ten tile wɔɔrɔ nunu bɛɛ kɔnɔ. 15Tile wolonwulanan loon, u wilila sɔgɔmada joona ka dugu nin lamini ten siɲɛ wolonwula. O loon kelen dama le la, u ye dugu nin lamini siɲɛ wolonwula. 16U y'a lamini siɲɛ wolonwulanan na ka ban tuma min na, u ye buru fiyɛ, Zozuwe y'a fɔ jama ye ko: «Aw ka pɛrɛn, bari Masaba ye dugu nin don aw bolo! 17Dugu nin bena halaki, a kɔnɔnafɛnw bɛɛ be kɛ Masaba ta ye, nga kakalamuso Araabu ni mɔgɔ minw bɛɛ be ale ka soo kɔnɔ, olu tena halaki, bari a ye an ka cidenw dogo. 18Fɛɛn minw ka kan ka bila Ala ye, aw k'aw yɛrɛ kɔlɔsi u la, bari n'aw ye dugu halaki ka dɔ ta fɛɛn nunu na, aw bena kɛ sababu ye ka Isirayɛlidenw bila kojugu la, a kɛra ten u bena tɔɔrɔ sɔrɔ. 19Warigwɛ min bena sɔrɔ ani sanu, ni minan ziralaman ani nigɛlaman, olu bɛɛ bena kɛ Masaba ta ye, u bena mara a ye a ka soo kɔnɔ.»\n20- Jama pɛrɛnna, sarakalasebagaw ye buruw fiyɛ. Jama ye buruw fiyɛkan mɛn dɔrɔn, u pɛrɛnna kosɔbɛ, dugu laminikogo benna, mɔgɔ kelen kelen bɛɛ tilenna ka don dugu kɔnɔ. U ye dugu nin minɛ. 21Fɛɛn minw bɛɛ tun be dugu nin kɔnɔ, u y'o bɛɛ halaki ni murujan ye, a cɛɛ fara musow kan, denmisɛnw ni mɔgɔkɔrɔbaw, misiw ni sagaw ni faliw.\nZozuwe be Araabu kisi\n22Mɔgɔ fila minw tun tagara jamana nin kɔlɔsi, Zozuwe y'a fɔ olu ye ko: «Aw ye don kakalamuso nin ka soo k'a minɛ ka bɔ n'a ye, fɛɛn minw bɛɛ y'a ta ye, aw ka bɔ n'o bɛɛ ye, ka kɛɲɛ n'aw ka kalili ye.» 23Kanbelen minw tun tagara yɔrɔ kɔlɔsi, olu donna Araabu ka soo kɔnɔ k'a minɛ ka bɔ n'a ye, ani a facɛ n'a bamuso, ani a badenw, ni fɛɛn o fɛɛn kɛr'a ta ye. U y'a ka somɔgɔw bɛɛ minɛ ka bɔ n'u ye ka taga u bila u ka sigiyɔrɔ gɛrɛfɛ. 24O kɔ, u ye dugu nin bɛɛ jɛni a n'a kɔnɔnafɛnw bɛɛ. Warigwɛ ni sanu ani fɛɛn minw bɛɛ dilanna ni zira, ani nigɛ yɛrɛ ye, u ye olu bɛɛ mara Masaba ye a ka soo kɔnɔ. 25- Zozuwe ye kakalamuso Araabu to u m'a faga, ani a ka somɔgɔw ni fɛɛn minw bɛɛ kɛr'a ta ye. A tora Isirayɛlidenw cɛma fɔɔ ka na se bii ma, bari Zozuwe tun ye yɔrɔkɔlɔsibaga minw ci ka Zeriko kɔlɔsi, a tun ye olu dogo.\n26- O tuma na, Zozuwe kalila k'a fɔ ko: «Ni mɔgɔ min wilila ko ale bena Zeriko lalaga k'a lɔ, o tigi danganin lo Masaba ɲakɔrɔ. O tigi ben'a denkɔrɔba le kɛ saraka ye fɔlɔ, ka sɔrɔ ka dugu nin juu sigi, ani k'a dencɛ laban kɛ saraka ye ka sɔrɔ ka koon don dugu dondaw la.»\n27Masaba tora Zozuwe fɛ, fɔɔ a tɔgɔ bɔra ka se jamana nin yɔrɔ bɛɛ la.


Mar 2 AKKDC08 - Tile dama tɛmɛnin kɔ, Yezu segira ka - Bible Search\nYezu be muruku dɔ kɛnɛya\n(Mat 9.1-8; Luka 5.17-26)\n1Tile dama tɛmɛnin kɔ, Yezu segira ka taga Kafaranamu. Mɔgɔw y'a mɛn ko a be soo kɔnɔ minkɛ, 2jamaba tagara lajɛn a fɛ fɔɔ lɔyɔrɔ dɛsɛra, hali kɛnɛma boon daa la. Yezu tun be Ala ka kuma fɔra u ye. 3O tuma na, mɔgɔ naani tagar'a fɛ ni muruku dɔ ye. 4U tun te se ka gwɛrɛ Yezu la jama kosɔn minkɛ, a tun be boon kɔnɔ yɔrɔ min na, u yɛlɛla k'o yɔrɔ sanfɛla walaka ka muruku jigi ni juru ye o woo fɛ k'a lanin to dilan kan. 5Yezu y'a ye k'o mɔgɔw nunu lara ale la minkɛ, a y'a fɔ muruku nin ye ko: «N teri, i ka hakɛw yafara.»\n6O y'a sɔrɔ sariya karamɔgɔ dɔw siginin tun be yen. U y'a daminɛ ka miiri ko 7mun na cɛɛ nin be kuma ten, ko a be Ala tɔgɔ cɛn, ko jɔn le be se ka mɔgɔ ka hakɛw yafa ni Ala kelen tɛ. 8O yɔrɔnin kelen, Yezu y'u ka miiriya lɔn a yɛrɛ ma, a y'a fɔ u ye ko: «Mun na aw be miiri ten? 9K'a fɔ muruku ye ko: ‹I ka hakɛw yafara›, walima k'a fɔ a ye ko: ‹Wili k'i ka dilan ta ka taama›, o kuma fila la, jumɛn fɔ ka nɔgɔ? 10Nga n b'a fɛ aw k'a lɔn ko see be Mɔgɔ Dencɛ ye ka mɔgɔ ka hakɛw yafa k'a to diɲɛ na.»\nO kɔ, a y'a fɔ muruku ye ko: 11«N b'a fɔ i ye, wili k'i ka dilan ta ka taga soo.»\n12O yɔrɔnin bɛɛ, cɛɛ nin wilila k'a ka dilan ta ka bɔ u bɛɛ ɲana. U bɛɛ kabakoyara fɔɔ u tun be Ala tanu n'u b'a fɔ ko: «An ma nin ɲɔgɔn ye abada!»\nYezu be Levi wele\n(Mat 9.9-13; Luka 5.27-32)\n13Yezu bɔra ka taga Galile bada la tugu. Jama bɛɛ tagar'a fɛ yen. A y'u kalan. 14A tɛmɛtɔ, a ye Alife dencɛ Levi siginin ye lɛnpominɛlaw ka baarakɛyɔrɔ la. Yezu y'a fɔ a ye ko: «Tugu ne kɔ.»\nLevi wilila ka tugu a kɔ.\n15O kɔ, ka Yezu n'a ka kalandenw to dumuni na Levi ka soo, ni hakɛkɛla caaman tun sigira n'u ye ka dumuni kɛ, bari olu ɲɔgɔn caaman tun be to ka tugu Yezu kɔ. 16Sariya karamɔgɔ minw ye *Fariziɲɛw ye, olu dɔw y'a ye ko Yezu n'o mɔgɔw be dumuni kɛra ɲɔgɔn fɛ minkɛ, u y'a ka kalandenw ɲininga ko: «Mun na a be dumuni kɛ ni lɛnpominɛlaw ani hakɛkɛlaw ye?»\n17Yezu y'u ka kuma mɛn minkɛ, a y'a fɔ u ye ko: «Mɔgɔ minw ka kɛnɛ, olu mako te furakɛla la, banabagatɔw le mako b'a la. Ne ma na mɔgɔtilenninw wele, nga ne nana hakɛkɛlaw le wele.»\nYezu ye min fɔ suun koo la\n(Mat 9.14-17; Luka 5.33-39)\n18Loon dɔ, Zan ka kalandenw ni *Fariziɲɛw tun be suun na. Mɔgɔ dɔw tagara Yezu ɲininga ko: «Mun na Fariziɲɛw ka kalandenw ni Zan taw be suun don k'a sɔrɔ e taw te suun don?»\n19Yezu ye talen la u ye a yɛrɛ ka koo la ko: «Kɔɲɔcɛ teriw be se ka suun don k'u ni kɔɲɔcɛ to ɲɔgɔn fɛ wa? K'u ni kɔɲɔcɛ to ɲɔgɔn fɛ, u te se ka suun don. 20Nga, loon dɔ bena se, kɔɲɔcɛ bena bɔsi u la, u bena suun don o loon na.\n21«Mɔgɔ si te fani kunkurunkura bari fani kɔrɔman na. N'o kɛra, fani kunkurunnin kuraman nin bena fani kɔrɔman sama k'a faran. A faranyɔrɔ bena boɲa ni fɔlɔta ye. 22Mɔgɔ si te duvɛnkɛnɛ don foroko kɔrɔman kɔnɔ. N'o kɛra, duvɛnkɛnɛ bena foroko faran, foroko bena cɛn, duvɛn bena bɔn. Nga duvɛnkɛnɛ ka kan ka don forokokuraw le kɔnɔ.»\nYezu ye min fɔ lafiɲɛlon koo la\n(Mat 12.1-8; Luka 6.1-5)\n23- Lafiɲɛlon dɔ la, Yezu n'a ka kalandenw tɛmɛtɔ foro dɔw furancɛ la, a ka kalandenw y'a daminɛ ka suman dɔw tigɛ. 24*Fariziɲɛw ye Yezu ɲininga ko: «A filɛ u be min kɛra lafiɲɛlon na! O daganin tɛ!»\n25- Yezu y'u jaabi ko: «Kɔngɔ ye Dawuda n'a kɔmɔgɔw minɛ tuma min na k'a sɔrɔ dumunifɛn tun t'u fɛ, a ye min kɛ, aw m'o kalan ka ye wa? 26- A donna Ala ka soo kɔnɔ sarakalasebagaw kuntigiba Abiyatari ka tile la. Buru minw tun bilanin be Ala ye, a ye olu dɔ dumu ka tila ka dɔ d'a kɔmɔgɔw ma, k'a sɔrɔ mɔgɔ si tun man kan k'olu dumu fɔɔ sarakalasebagaw dɔrɔn.»\n27O kɔ, Yezu y'a fɔ u ye ko: «Ala ye lafiɲɛlon sigi mɔgɔ nafa kosɔn, a ma mɔgɔ dan lafiɲɛlon kosɔn. 28O le y'a to Mɔgɔ Dencɛ ye lafiɲɛlon fana kuntigi ye.»


A jɛnsen na : 13/05/2021 - 17:40\nRDC, san 2016 (ja jira ta dɔ). AFP - JUNIOR KANNAH\nO kuma fɔra sɛgɛsɛgɛli dɔ kɔnɔ, min kɛra jamana kɔrɔyanfan na. Sɛgɛsɛgɛli in jaabi bɔra kunu. Jalaki ninuu caaman ɲasinlen bɛ mɔgɔdɛmɛtɔnw ka baarakɛlaw de ma, minnu tun sigikun ye ka Ebolabana kɛlɛ.\nTɔn wolonfila, jalaki lanin bɛ olu ka baarakɛla dɔw le kan, k'u y'u yɛrɛ daamu Butɛnbu dugu musow ra, baaraɲinibagaw. O cɛma, diɲɛ tɔnba bolofara saba, "OMS", kɛnɛyako tɔnba, Unicef, diɲɛ tɔnba bolofara min bi denmisɛnw ka koo filɛ, ani "OIM", bolofara min bi mɔgɔ foolen kunna.\nRDC kɛnɛya minisiriso yɛrɛ, ani mɔgɔdɛmɛtɔw wɛrɛw b'o dafa. Sɛgɛsɛgɛli nunu kɛra tɔɔn fila fɛ Butɛnbu, TNH, The New humanitarian, ani Thomson Reuteurs Foundation. Dugu nin na, Ebolabana ye mɔgɔ waa fila ni kɛmɛ fila bɔnɛna o niin na a k'a ta saan 2018 ka n'a bila saan 2020 na, Diɲɛ kɛnɛyako tɔnba OMS, min tun lɔra n'a koo belebele, jalaki fanba lara ale ka baarakɛlaw le kan.\nMuso , tan ni naani y'a yira k'a fɔ cɛɛ minw ye layidu ta olu ye, k'o bi baara ke OMS le ra. O kelen labanna ka bɔnɛ a niin na, a kɛnin kɔfɛ k'a fɔ k'a ba kɔnɔ tiɲɛn, a ye kɔnɔbara barinin sɔrɔ, a cɛɛ tun ti min kalama.\nOMS k'a bina fɛɛrɛ kologirimanw ta a yɛrɛ ka baarakɛlaw kanma, ni sɛgɛsɛgɛliw nana sɛmɛntiya k'a fɔ minw seen bi koo nin na.


Lok fɔlɔ 12 AKKDC08 - Dawuda tun bolila Kisi dencɛ - Bible Search\nLok fɔlɔ 11 Lok fɔlɔ 13\nLok fɔlɔ 12\nMɔgɔ minw tun tugura Dawuda kɔ\n1Dawuda tun bolila Kisi dencɛ Sayuli ɲa ka taga Sikilagi tuma min na, mɔgɔ minw tun tagar'a fɛ o yɔrɔ la ka fara cɛfariw kan n'u b'a dɛmɛna kɛlɛ la, olu le ye nunu ye. 2Kalaw tun b'u fɛ. U tun be bonni kɛ ni bɛrɛbonnan ye ani ka kala la n'u bolo fila bɛɛ ye.\nBɛnzamɛn kɔmɔgɔw, minw tun ye Sayuli balimaw ye, olu filɛ: 3U kuntigi tun ye Ayezɛri n'a balimacɛ Zowasi, Gibeyaka Sɛma dencɛ, ani Azimawɛti dencɛw Yeziyɛli ni Pɛlɛti, ani Beraka, ni Anatɔtika Yewu, 4ani Gabaŋɔnka Yisimaya, ale tun ka fari mɔgɔ bi saba nunu cɛma, ale lo tun ye u kuntigiw dɔ ye. 5Yirimeya ni Yaaziyɛli, ani Yowanan ni Gederaka Yozabadi, 6ani Elewuzayi ni Yerimɔti, ani Beyaliya ni Semariyawu, ani Arufika Sefatiya, 7ani Ɛlikana ni Yisiyawu, ani Azarɛli ni Yowɛzɛri, ani Yasobeyamu, o mɔgɔ duuru nunu ye Kore kɔmɔgɔw ye, 8ani Gedɔrika Yerowamu dencɛw Yowela ni Zebadiya.\n9Gadi kɔmɔgɔw cɛma, mɔgɔ dɔw wilila ka taga fara Dawuda kan a ka dogoyɔrɔ la kongokolon kɔnɔ. Cɛfariw tun lo, u tun be se kɛlɛ la kosɔbɛ. U tun be se nigɛkunbɛnnan ni taman kɛlɛ la. U tun ka fari i n'a fɔ jara. U tun ka teli i n'a fɔ dagwɛ, kulu kan. 10U kuntigi tun ye Ezɛri ye, min tugura, o ye Obadiya ye, a sabanan, Eliyabu, 11a naaninan, Misimana, a duurunan, Yirimeya, 12a wɔɔrɔnan, Atayi, a wolonwulanan, Eliyɛli, 13a seeginan, Yowanan, a kɔnɔntɔnnan, Ɛlizabadi, 14a tannan, Yirimeyawu, Makibanayi ka kɛ tan ni kelennan ye. 15Gadi kɔmɔgɔ nunu tun ye kɛlɛkuntigiw ye. U cɛma, mɔgɔ min barika tun ka dɔgɔ, ale ni mɔgɔ kɛmɛ bɛɛ tun ka kan, min barika tun ka bon, ale ni mɔgɔ waa kelen tun ka kan. 16Saan kalo fɔlɔ la, olu le tun ye Zurudɛn baji tigɛ, o y'a sɔrɔ a fanin lo fɔɔ ka yɛrɛkɛ a dagolo faan bɛɛ la. U y'a tigɛ ka taga kɔrɔn fɛ kɔkɛnɛ mɔgɔw ni tileben fɛ taw bɛɛ gwɛn.\n17Bɛnzamɛn ni Zuda kɔmɔgɔw dɔw tagara Dawuda kɔ a ka dogoyɔrɔ la. 18Dawuda bɔra k'u kunbɛn k'a fɔ u ye ko: «Ni hɛrɛ kama lo aw be nana ne fɛ, ani ka na ne dɛmɛ, ne sɔnna aw ma. Nga n'a kɛra ko aw nana janko ka ne namara, ka n di n juguw ma, k'a sɔrɔ n ma kojugu kɛ, an faaw ka Ala ɲaa b'aw la. Ale k'an bɔ ɲɔgɔn na.» 19Ala ka Nii jigira mɔgɔ bi saba nunu kuntigi Amasiya kan. A y'a fɔ ko:\n«Anw be n'i ye, Dawuda,\nanw be ni ele Zese dencɛ ye!\nHɛrɛ o hɛrɛ, Ala k'a kɛ i ye,\nAla ka hɛrɛ kɛ i dɛmɛbagaw ye.\nBari, i ka Ala le b'i dɛmɛ!»\nO la, Dawuda sɔnna u ma, k'u niin don a ka kɛlɛkuntigiw cɛma.\n20Manase kɔmɔgɔ dɔw fana tugura Dawuda kɔ, filisiw ni Dawuda taatuma na Sayuli kɛlɛyɔrɔ la. Nga Dawuda n'a tɔɲɔgɔnw ni filisiw tun ma jɛn ka kɛlɛ kɛ. Bari filisiw ka ɲamɔgɔw ka ɲɔgɔnye kɛnin kɔ, u tun y'a ɲini Dawuda fɛ ko a kana taga ni olu ye. U tun b'a miiri ko Dawuda be se ka taga yɛlɛma k'a ka kuntigikɔrɔ Sayuli dɛmɛ ka olu kɛlɛ k'u faga. 21Dawuda tun be segira ka taga Sikilagi tuma min na, Manase kɔmɔgɔ minw tugur'a kɔ, olu ye Adina ni Yozabadi ye, ani Yediyayɛli ni Mikayɛli, ani Yozabadi ni Eliyu, ani Siletayi. Olu tun ye Manase kɔmɔgɔw ka kɛlɛden waa kelen kelen kuntigi dɔw ye. 22Olu ye Dawuda dɛmɛ bari u bɛɛ tun ye cɛfariw ye. U kɛra Dawuda ka kɛlɛdenw ɲamɔgɔ dɔw ye. 23Loon o loon, mɔgɔw tun be na Dawuda fɛ k'a dɛmɛ, fɔɔ a ka kɛlɛdenw cayara kosɔbɛ, ka kɛ kɛlɛbolo barikaman ye.\nMɔgɔ minw tagara Dawuda fɛ Eburɔn\n24Mɔgɔ minw tun labɛnnin lo kɛlɛ kama n'u tagara Dawuda fɛ Eburɔn, janko k'a kɛ masacɛ ye Sayuli nɔɔ na, ka kɛɲɛ ni Masaba ka fɔta ye, olu daa filɛ: 25Zuda kɔmɔgɔw cɛma, mɔgɔ minw tun be ni nigɛkunbɛnnan ni taman ye, olu tun ye mɔgɔ waa wɔɔrɔ ni kɛmɛ seegi (6 800) ye, u labɛnnin tun be kɛlɛ kama. 26Simeyɔn kɔmɔgɔw cɛma, kɛlɛdenŋana waa wolonwula ni kɛmɛ (7 100). 27Levi kɔmɔgɔw la, mɔgɔ waa naani ni kɛmɛ wɔɔrɔ (4 600), 28ani Arɔn kɔmɔgɔw ɲamɔgɔ Yoyada fana. Mɔgɔ waa saba ni kɛmɛ wolonwula (3 700) tun be n'ale ye, 29ani Sadɔki fana, kanbelenŋana dɔ, ka fara a ka somɔgɔ mugan ni fila kan. U tun ye kuntigiw ye. 30Sayuli balimaw, Bɛnzamɛn kɔmɔgɔw tun ye mɔgɔ waa saba (3 000) ye. Bari, olu caaman tun be Sayuli ka somɔgɔw ka baara la halibi. 31Efarayimu kɔmɔgɔw tun ye cɛfari waa mugan ni kɛmɛ seegi (20 800) ye, u tɔgɔ tun bɔra u ka somɔgɔw cɛma. 32Manase kɔmɔgɔw tilancɛ min be Zurudɛn baji tileben fɛ, olu tun ye mɔgɔ waa tan ni seegi (18 000) le woloma k'olu ka taga Dawuda sigi masaya la. 33Isakari kɔmɔgɔw tun ye kɛlɛkuntigi kɛmɛ fila le ci, olu n'u ka kɛlɛdenw. Olu le tun b'a lɔn ni Isirayɛlidenw ka kan ka koo min kɛ tuma min na. 34Zabulɔn kɔmɔgɔ waa bi duuru (50 000) le tun labɛnnin lo kɛlɛ kama, n'u ka kɛlɛkɛminanw bɛɛ ye, u tun labɛnnin lo ka kɛlɛ kɛ n'u dusu bɛɛ ye. 35Nɛfutali kɔmɔgɔw la, kɛlɛdenw ɲamɔgɔ waa kelen (1 000) ani mɔgɔ waa bi saba ni waa wolonwula (37 000) le tagara, nigɛkunbɛnnan ni tamanw tun b'u fɛ. 36Dan kɔmɔgɔw la, minw tagara, olu tun ye mɔgɔ waa mugan ni seegi ani kɛmɛ wɔɔrɔ (28 600) ye. U labɛnnin tun be kɛlɛ kama. 37Asɛri kɔmɔgɔw la, mɔgɔ waa bi naani (40 000) le tun labɛnnin lo ka taga kɛlɛ la. 38Zurudɛn baji kɔrɔn fɛ, Urubɛn kɔmɔgɔw ni Gadi taw, ani Manase taw tilancɛ la, mɔgɔ waa kɛmɛ ni waa mugan (120 000) le tagara n'u ka kɛlɛkɛminanw bɛɛ ye.\n39O cɛfari nunu bɛɛ tun labɛnnin be ka taga kɛlɛ kɛyɔrɔ la. U tagara Eburɔn ni kɔnɔgwɛ ye janko ka Dawuda kɛ Isirayɛlidenw bɛɛ ka masa ye. Isirayɛlidenw bɛɛ tun sɔnnin be Dawuda ka kɛ masa ye. 40U tora yen ni Dawuda ye ka tile saba kɛ, ka to ka dumuni kɛ, ani ka minni kɛ. Bari u balimaw tun ye dumuni labɛn u ye. 41Minw tun ka surun u la ani fɔɔ ka taga se Isakari ka mara la, ni Zabulɔn, ani Nɛfutali taw la, olu tun nana ni dumuni ye faliw kan, ni ɲɔgɔmɛw kan, ni sofaliw kan, ani misiw kan. U tun nana ni mugu ni toroŋɔmi ye, ani *ɛrɛzɛn janin, ani duvɛn ni tulu, ani misiw ni sagaw ye caaman, bari Isirayɛlidenw nisɔn tun ka di.


n’a ya denbaya bena o ya yaala damina Bouake lɔgɔfɛba la kasɔrɔ ka taga maki la. O bena o ya tagaman bɛ kɛ o sen na. Ola, o bena fen caman ye walima ka dugu kɔkankow famu.\nFoyi, an bena sira bɛɛ kɛ sen na. Ni an ka doni ta, a bena an sɛgɛ\nAn bena an ya negemanfenw bila mini ola?\nAyiwa basi tɛ. An bena an ya sani damina nanfenlɔgɔ la\nAn bena siri fila ta ola


Zak 8 AKKDC08 - Masaba, Setigi kumana ne fɛ ko: «*Siyɔn - Bible Search\nZak 7 Zak 9\nMasaba bena hɛrɛ kɛ Zeruzalɛmu ye\n1Masaba, Setigi kumana ne fɛ ko: 2«*Siyɔn koo be ne Masaba, Setigi dusu la kosɔbɛ. A koo ka di n ye haali.»\n3Masaba ko: «Ne bena segi ka na Siyɔn kulu kan, ka to Zeruzalɛmu dugu kɔnɔ. Zeruzalɛmu bena tɔgɔkura sɔrɔ ko Tiɲɛdugu. Ne Masaba, Setigi ka kulu bena wele ko Kulu senuman.»\n4Masaba, Setigi ko: «Cɛkɔrɔbaw ni musokɔrɔbaw bena sigi Zeruzalɛmu dugu forobayɔrɔw la tugu, bɛɛ n'a bololabere. 5Dugu forobayɔrɔw bena fa denmisɛnw na, cɛdenninw ni musodenninw bena tulon kɛ yen.»\n6Masaba, Setigi ko: «Jama tɔɔ min bɔra jɔnya la ka na, hali ni olu b'o koo filɛ ko a tena se ka kɛ o loon na, ne fana bena o filɛ kɛbali ye wa? Ne Masaba, Setigi le ko ten.»\n7Masaba, Setigi ko: «Ne bena n ka mɔgɔw kisi ka bɔ kɔrɔn fɛ jamanaw, ni tileben fɛ jamanaw na. 8Ne bena na n'u ye, u ka sigi Zeruzalɛmu kɔnɔ. U bena kɛ ne ka mɔgɔw ye, ne ka kɛ u ka Ala ye, kantigiya ni tilenninya la.»\n9Masaba, Setigi ko: «Aw minw be kiraw ka kuma mɛnna sisan, u tun ye min fɔ ne Masaba ka soo juu sigituma na, min bena lɔ ka kɛ ne Ala batoso ye, aw y'aw jaa gwɛlɛya. 10Sanni o waati ka se, sara tun te mɔgɔ ka baara la, tɔnɔ tun te begɛnw na. Taamabaga tun te sutura la, juguw kosɔn. Bari, ne tun ye mɔgɔw bɛɛ bila ɲɔgɔnw na. 11Nga sisan, ne tena siya nin tɔɔ minɛ i n'a fɔ fɔlɔ la. Ne Masaba, Setigi le ko ten.\n12«Ne bena hɛrɛ kɛ. *Ɛrɛzɛnsunw bena den, dugukolo ben'a nafa di, sankolo bena sanji di. Siya nin tɔɔ min tora, ne bena nin bɛɛ kɛ olu niyɔrɔ ye. 13Ayiwa, aw kɛra siya tɔw cɛma mɔgɔdanganinw ye cogo min na, aw, Zuda ni Isirayɛli mara mɔgɔw, o cogo kelen na, ne bena aw kisi, aw bena kɛ dubadenw ye. Aw kana siran, aw y'aw jaa gwɛlɛya.»\n14Masaba, Setigi ko: «Ne tun y'a ŋaniya ta ko ne bena aw tɔɔrɔ bari aw faaw ye ne dusu dimi. Ne, Masaba, Setigi le ko ten. Ne tun m'o kɛko dabila. 15O cogo kelen na, sisan ne hakili yɛlɛmana, ne y'a latigɛ ko ne bena hɛrɛ kɛ Zeruzalɛmu ni Zuda mara mɔgɔw ye. Aw kana siran. 16- Aw ka kan ka min kɛ, o filɛ: Aw ka kɛ tiɲɛfɔbagaw ye aw ni ɲɔgɔn cɛ. Aw ka kititigɛyɔrɔw la, aw ka tiɲɛ fɔ yen min be na ni bɛɛn ye. 17Kan'a latigɛ ka kojugu kɛ i tɔɲɔgɔn na. Kana kali galon la. Bari o koo nunu bɛɛ ka go ne ye.» Masaba le ko ten.\nSundonlon bena kɛ nisɔndiyalon ye\n18Masaba, Setigi kumana ne fɛ. 19Masaba, Setigi ko: «Suun min be don saan kalo naaninan, n'a kalo duurunan, n'a kalo wolonwulanan ani a kalo tannan, o sundonlon nunu bena yɛlɛma ka kɛ nisɔndiyalonw ye, ni ɲanagwɛ, ani batolikɛlonw ye Zuda mara mɔgɔw fɛ. Nga tiɲɛ ni hɛrɛ ka diya aw ye.»\n20Masaba, Setigi ko: «Siya wɛrɛw ni dugubaba caaman mɔgɔw bena na tugu. 21Dugu dɔ mɔgɔw bena wili ka ta'a fɔ dugu wɛrɛ mɔgɔw ye ko: ‹Aw ye n'an ka taga Masaba daali, ka Masaba, Setigi yɔrɔ ɲini. Ayiwa, an bena taga.› 22Siya caaman, ni jamana barikamanw bena na ne Masaba, Setigi yɔrɔ ɲini Zeruzalɛmu, ka ne daali.»\n23Masaba, Setigi ko: «O waati la, siya wɛrɛw mɔgɔ tan bena zuwifu kelen ka fani dagolo minɛ ka to k'a fɔ ko: ‹An b'a fɛ ka taga n'aw ye, bari an y'a mɛn ko Ala b'aw le fɛ.› »


Efɛ 5 AKKDC08 - Aw ka banba ka Ala ladege, bari aw y'a - Bible Search\nEfɛ 4 Efɛ 6\n1Aw ka banba ka Ala ladege, bari aw y'a deenw ye minw koo ka d'a ye. 2- Aw ka koo bɛɛ kɛ ni kanuya ye, i n'a fɔ Krista, ale min y'an kanu k'a yɛrɛ di ka kɛ saraka ye an kosɔn min diyara Ala ye i n'a fɔ wusulan. 3Kakalaya, walima mɔgɔkolonya, ani wasabaliya, o koo si kana mɛn aw cɛma, bari Ala ka mɔgɔw man kan k'o kɛ. 4Malobaliyakuma, ni kumakolon ani kumanɔgɔnin fana ma ɲi. Aw ka to ka Ala tanu dɔrɔn. 5Aw k'a faamu kosɔbɛ ko kakalaw ni mɔgɔnɔgɔninw, ni wasabaliw tena don Krista ni Ala ka masaya la. Wasabaliya ni josɔn bɛɛ ye kelen ye.\nKɛnɛ ni dibi\n6Aw kana sɔn mɔgɔ si k'aw ɲagami n'a ka kuma fufafu ye, bari o ɲɔgɔn le b'a to Ala be dimi a ka kuma batobaliw fɛ. 7Aw kana jɛn n'u ye fewu. 8Fɔlɔfɔlɔ, aw kɔnɔ tun finnin lo, sisan aw kɔnɔ gwɛnin lo Matigi barika la. Mɔgɔ minw kɔnɔ gwɛnin lo, aw ka taama i n'a fɔ olu, 9bari mɔgɔ minw kɔnɔ gwɛnin lo, olu ka kɛwaliw ye nin ye: ɲumanya, tilenninya, ani tiɲɛko. 10Fɛɛn min ka di Matigi ye, aw ka banba k'o lɔn. 11Aw kana dibidibiko kɛ, tɔnɔ te o la. Aw ka ban o ma k'o koo fɔ ka gwɛ mɔgɔw ye, 12bari u be koo minw kɛ dogo la, o fɔko yɛrɛ ye maloya ye. 13Nga ni fɛɛn o fɛɛn bɔra kɛnɛ kan, o be faamu. 14Bari ni koo o koo bɔra kɛnɛ kan ka ban, o be faamu. O le y'a to a fɔra ko:\n«Wili, e min be sinɔgɔ la,\nwili ka bɔ suuw cɛma,\nKrista ben'a ka yeelen bɔ i ye.»\n15Aw k'aw yɛrɛ kɔlɔsi kosɔbɛ, aw kana kɛ nalomanw ye, nga hakilitigiw. 16- Waati min b'aw bolo, aw ka banba ka koɲuman kɛ, n'o tɛ, juguya ye fanga sɔrɔ bii tile la. 17O la, aw kana kɛ kolɔnbaliw ye, nga aw ka Matigi sago ɲini k'o lɔn. 18Aw kana fa duvɛn na, o be mɔgɔ mako sa, aw ka fa Nii Senuman na. 19Aw ka ɲɔgɔn jija ni Ala tanuli dɔnkiliw ye minw be Ala ka kuma kɔnɔ, ni dɔnkili wɛrɛw ye, ani Nii Senuman ye minw d'aw ma. Aw ka dɔnkili la, ka barika la Matigi ye n'aw dusu bɛɛ ye. 20- Aw ka barika la an Faa Ala ye an Matigi Yezu Krista tɔgɔ kosɔn, waati bɛɛ ani koo bɛɛ la.\nFurucɛ ni furumuso ka koo\n21Krista ɲasiran kosɔn, aw k'aw yɛrɛ majigi ɲɔgɔn ye. 22- O la, musow, aw k'aw yɛrɛ majigi aw cɛɛw ye, i n'a fɔ aw b'a kɛ Matigi ye cogo min na. 23Bari cɛɛ le y'a ka muso kuntigi ye, i n'a fɔ Krista ye a ka jama kuntigi ye cogo min na, min y'a farisogo ye, a kɛra min kisibaga ye. 24Krista ka jama b'a yɛrɛ majigi Krista ye cogo min na, o cogo kelen na, muso ka kan k'a yɛrɛ majigi a cɛɛ ye koo bɛɛ la. 25- Cɛɛw, aw k'aw ka musow kanu, i n'a fɔ Krista ye a ka jama kanu cogo min na, fɔɔ k'a nii di a kosɔn, 26waasa k'a saniya batizeli barika la jii kɔnɔ ni kuma ye, 27a ka jama dafanin ka sɔrɔ a yɛrɛ ɲakɔrɔ, nɔɔ si kana ye a kan, ni kurukuruyɔrɔ ani dɛsɛyɔrɔ si kana ye a la. A b'a fɛ a ka jama ka kɛ a ɲanaman ye, jalakiyɔrɔ kana sɔrɔ a la. 28O cogo kelen na, cɛɛw ka kan k'u ka musow kanu i n'a fɔ u yɛrɛ farisogo. Cɛɛ min b'a ka muso kanu, o tigi b'a yɛrɛ le kanu, 29bari mɔgɔ si t'a yɛrɛ kɔniya fewu, nga a b'a yɛrɛ balo ani k'a yɛrɛ mara ka ɲa, i n'a fɔ Krista b'a ka jama kɛ cogo min na, 30bari an ye Krista farisogo yɔrɔ dɔ ye. 31- «O le y'a to, cɛɛ ben'a faa n'a baa to yen ka nɔrɔ a ka muso la, u fila bena jɛn ka kɛ kelen ye.» 32O koo nin kɔrɔ ka bon kosɔbɛ, ne ye kuma min fɔ, o ɲasinnin be Krista n'a ka jama ka koo ma. 33O kɔ, aw kɔni, aw kelen kelen bɛɛ k'a ka muso kanu i n'a fɔ aw yɛrɛ, musow fana k'u ka cɛɛw boɲa.


Sɔrɔdasiw kuntigi dɔ y’a yira ko a limaniyanin lo kosɔbɛ | Yezu ka ɲɛnamaya\nSɔrɔdasiw kuntigi dɔ y’a yira ko a limaniyanin lo kosɔbɛ\nMATIYO 8:5-13 LUKA 7:1-10\nSƆRƆDASIW KUNTIGI DƆ KA BAARADEN KƐNƐYARA\nMƆGƆ LIMANIYANINW BENA DUGA SƆRƆ\nYezu ka kalan bannin kɔ kulu kan, a tagara Kapɛrnaum dugu la. O yɔrɔ la, Yahutuw ka cɛkɔrɔba dɔw kumana a fɛ. Siya wɛrɛ mɔgɔ dɔ lo y’u ci: Ɔrɔmu sɔrɔdasiw kuntigi dɔ lo.\nBaaraden dɔ b’o kuntigi fɛ min koo ka di a ye kosɔbɛ. Nka, a be ɲini ka sa bana kosɔn. Hali n’o kuntigi tɛ Yahutu ye, a ye dɛmɛ ɲini Yezu fɛ. Cɛkɔrɔbaw y’a fɔ Yezu ye k’o cɛɛ ka “baaraden lanin be soo, a man kɛnɛ, murukubana b’a la. A tɔɔrɔnin lo kosɔbɛ.” (Matiyo 8:6). Dugu cɛkɔrɔbaw y’a fɔ Yezu ye k’o sɔrɔdasiw kuntigi ka kan n’o dɛmɛ ye. U ko: “Ale lo lɔra n’an ka kalanso lɔli musakaw ye.”—Luka 7:4, 5.\nO yɔrɔnin bɛɛ Yezu ni dugu cɛkɔrɔbaw ye sira minɛ ka taga sɔrɔdasiw kuntigi ka soo. U surunyana tuma min na, o kuntigi y’a teri dɔw ci k’a fɔ Yezu ye ko: “Matigi, kana i yɛrɛ sigɛn, bari i ka don ne ka soo kɔnɔ, ne man kan n’o ye. O kosɔn, ne yɛrɛ ma taga i fɛ.” (Luka 7:6, 7). Sɔrɔdasiw kuntigi k’o kuma ɲɔgɔn fɔ, o ye majigilenya ye dɛ! O b’a yira k’o cɛɛ ni Ɔrɔmukaw tun tɛ kelen ye. Olu tun b’u ka jɔɔnw tɔɔrɔ.—Matiyo 8:9.\nSiga t’a la, sɔrɔdasiw kuntigi b’a lɔn ko Yahutuw tɛ sɔn ka jɛn ni siya wɛrɛ mɔgɔw ye (Kɛwaliw 10:28). N’a sɔrɔ o lo y’a to a y’a teriw ci k’a fɔ Yezu ye ko: “Kuma kelen fɔ, ne ka baaraden bena kɛnɛya.”—Luka 7:7.\nO kumaw ye Yezu kabakoya. O kama, a y’a fɔ ko: “Ne b’a fɔ aw ye ko hali Isirayɛli mɔgɔw fɛ, ne ma lanaya nin ɲɔgɔn ye.” (Luka 7:9). Sɔrɔdasiw kuntigi teriw kɔsegira tuma min na, u y’a sɔrɔ ko baaraden nin kɛnɛyara k’a sɔrɔ a tun bananin lo kosɔbɛ.\nCɛɛ kɛnɛyanin kɔ, Yezu y’a ɲɛfɔ ko siya wɛrɛ mɔgɔ minw limaniyanin lo, olu bena duga sɔrɔ. A ko: “Mɔgɔ caaman bena bɔ kɔrɔn ni tileben fɛ ka na sigi dumuni na ni Ibrayima ni Isiyaka ani Yakuba ye sankolo masaya la.” Nka, Yahutu minw limaniyanin tɛ, mun lo bena olu sɔrɔ? Yezu ko “olu bena to kɛnɛma dibi la. U bena kasi ka kule yen.”—Matiyo 8:11, 12.\nSababu tun dira Yahutuw lo ma fɔlɔ ka don Krista ka Masaya la. Nka, komi u ma sɔn ka don, Ala bena ban u la. O la, siya wɛrɛ mɔgɔw bena nɛɛma sɔrɔ ka sigi dumuni na “sankolo masaya la.”\nMun na Yahutuw ye Yezu deli ko a ka sɔrɔdasiw kuntigi dɛmɛ?\nN’a sɔrɔ mun lo y’a to sɔrɔdasiw kuntigi ma sɔn Yezu ka don a ka soo?\nYezu y’a yira ka gwɛ ko siya wɛrɛ mɔgɔw be se ka duga juman lo sɔrɔ?\nA ci dɔ ma A ci dɔ ma Sɔrɔdasiw kuntigi dɔ y’a yira ko a limaniyanin lo kosɔbɛ\njy sap. 36 ɲɛɛ 92-93


Cɛf 1 AKKDC08 - Zozuwe sanin kɔ, Isirayɛlidenw ye - Bible Search\nCɛf int Cɛf 2\nIsirayɛlidenw be sigi Kanaan jamana na\n1Zozuwe sanin kɔ, Isirayɛlidenw ye Masaba ɲininga k'olu cɛma, jɔn le ka kan ka kɔn ka taga kanaanw kɛlɛ. 2Masaba y'u jaabi ko: «Zuda kɔmɔgɔw le bena kɔn ka taga, ne ye jamana nin don u bolo.» 3O la, Zuda kɔmɔgɔw y'a fɔ u baden Simeyɔn kɔmɔgɔw ye ko: «Aw k'a to an be taga ɲɔgɔn fɛ ka kanaanw kɛlɛ an ka yɔrɔ la. O kɔ, an fana bena taga n'aw ye k'aw ka mara taw fana kɛlɛ.» O la, Simeyɔn kɔmɔgɔw korila ka taga n'u ye. 4Zuda kɔmɔgɔw tagara Kanaan nunu kɛlɛ. Masaba y'u don u bolo, ni periziw fana, Zuda kɔmɔgɔw ye mɔgɔ waa tan (10 000) faga Bɛzɛki. 5U ye Adoni Bɛzɛki sɔrɔ yen, k'a kɛlɛ, ka kanaanw ni periziw kɛlɛ ka se u kɔrɔ. 6Adoni Bɛzɛki bɔra ka boli. U y'a gwɛn ka ta'a minɛ k'a bolokunnadenbaw n'a senkunnadenbaw tigɛ. 7A y'a fɔ ko: «Masacɛ bi wolonwula bolokunnadenbaw ni senkunnadenbaw tigɛninw le tun be to ka ne ka dumuni murumuruw tɔmɔ duguma. Ne ye fɛɛn min kɛ, Ala y'o ɲɔgɔn le juru sara ne ye.» U y'a minɛ ka taga n'a ye Zeruzalɛmu, a sara o yɔrɔ la.\n8O kɔ, Zuda kɔmɔgɔw ye Zeruzalɛmu dugu kɛlɛ ka se a kɔrɔ ka dugumɔgɔw halaki ni murujan ye, ka dugu nin jɛni. 9U fana tagara k'u be kanaanw kɛlɛ minw be kongokolon kɔnɔ worodugu ɲafan na, ani kuluw yɔrɔ la, ni kulujukɔrɔ mara la.\n10Kanaan minw tun siginin be Eburɔn min tun be wele fɔlɔfɔlɔ ko Kiriyataraba, u tagara olu kɛlɛ. U fana ye Sesayi ni Ayiman ani Talimayi ka fadenyabolow kɛlɛ ka se u kɔrɔ. 11U bɔra o yɔrɔ la ka taga Debirikaw kɛlɛyɔrɔ la. Fɔlɔfɔlɔ, Debiri tɔgɔ tun ye Kiriyatisefɛri ye. 12Kalɛbu tun y'a fɔ ko ni mɔgɔ min sera ka Kiriyatisefɛri dugu kɛlɛ k'a minɛ, ko ale ben'a denmuso Akisa di o tigi ma. 13Ale Kalɛbu dɔgɔcɛ Kenazi dencɛ Otiniyɛli ye dugu nin kɛlɛ k'a minɛ. O la, Kalɛbu y'a denmuso Akisa d'a ma furu la. 14Otiniyɛli y'a furu ka ban yɔrɔ min na dɔrɔn, a y'a fɔ Otiniyɛli ye ko a ka foro daali a facɛ fɛ. Muso nin jigira ka bɔ a ka fali kan, Kalɛbu y'a fɔ a ye ko: «Mun le kɛra?» 15A y'a fɔ ko: «I ka ɲa ne ma ka n sɔn, bari i ye yɔrɔ di ne ma worodugu ɲafan na, i ka jiyɔrɔw di n ma fana.» Dalan min be sanfɛla la, ani min be jukɔrɔ, a ye olu le d'a ma.\n16Musa birancɛ kenicɛ kɔmɔgɔw bɔra Tamarosundugu ka taga ni Zuda kɔmɔgɔw ye ka taga sigi Zuda mara kongokolon na Aradi worodugu ɲafan na ni o yɔrɔ mɔgɔw ye.\n17Kanaan minw tun be Sefati, Zuda kɔmɔgɔw n'u badenw, Simeyɔn kɔmɔgɔw wilila ka taga olu kɛlɛ, ka dugu nin halaki pewu ka tila k'a tɔgɔ la ko Ɔrima, o kɔrɔ ko halakili. 18Zuda kɔmɔgɔw ye Gaza n'a mara fana kɛlɛ, ani Asikalɔn ni Ekurɔn n'u maraw ka se u kɔrɔ. 19Masaba tun tora Zuda kɔmɔgɔw fɛ. U sera ka kuluyɔrɔ minɛ, nga u ma se ka kɔkɛnɛ minɛ k'o yɔrɔ mɔgɔw gwɛn, bari wotoro nigɛlamanw tun be olu fɛ.\n20U ye Eburɔn di Kalɛbu ma ka kɛɲɛ ni Musa ka fɔta ye. Kalɛbu ye Anaki deen saba kɔmɔgɔw gwɛn. 21- Bɛnzamɛn kɔmɔgɔw ma se ka zebuziw gwɛn, olu minw tun siginin be Zeruzalɛmu. U tora yen ni Bɛnzamɛn kɔmɔgɔw ye fɔɔ ka na se bii ma.\n22Yusufu kɔmɔgɔw fana wilila ka taga Betɛli kɛlɛ, Masaba farala u kan. 23U ye mɔgɔw ci ka taga Betɛli kɔlɔsi, min tun be wele fɔlɔfɔlɔ ko Luzi. 24Kɔlɔsilikɛbaga nunu ye mɔgɔ dɔ ye n'a be bɔra dugu nin kɔnɔ. U y'a fɔ a ye ko a ka donyɔrɔ yira olu la, k'o la, olu fana bena koɲuman kɛ a ye. 25Cɛɛ nin ye donyɔrɔ yira u la. U ye dugu nin kɛlɛ k'a halaki ni murujan ye, nga u ye cɛɛ nin n'a ka mɔgɔw bɛɛ to u tagara. 26Cɛɛ nin bɔra ka taga itiw ka jamana na, ka dugu dɔ sigi o yɔrɔ la k'a tɔgɔ la ko Luzi. O le kɛr'a tɔgɔ ye fɔɔ ka na se bii ma.\n27- Manase kɔmɔgɔw ma se ka Bɛtiseyankaw, ani Tanakikaw, ni Dɔrikaw, ani Yibileyamukaw, ni Megidokaw n'u laminimɔgɔw gwɛn, kanaanw tora o mara nin kɔnɔ. 28Isirayɛlidenw nana fanga sɔrɔ tuma min na, u ye kanaanw bila fangabaara la, u ma se k'u gwɛn.\n29- Kanaan minw tun be Gezɛri, Efarayimu kɔmɔgɔw fana ma se ka olu gwɛn. Kanaanka nunu tora n'u ye Gezɛri.\n30Zabulɔn kɔmɔgɔw ma se ka Kitirɔnkaw ni Naalɔlikaw gwɛn. Kanaan nunu tora u cɛma, nga u tun be to k'u ka fangabaara kɛ.\n31Asɛri kɔmɔgɔw tun ma se ka Akokaw gwɛn, ni Sidɔnkaw, ani Alabukaw ni Akizibukaw, ani Ɛlibakaw ni Afikikaw, ani Erewɔbukaw. 32A kɛra ten, Asɛri kɔmɔgɔw sigira kanaanw cɛma, minw tun sigira jamana nin kɔnɔ ka kɔrɔ, bari u tun ma se k'u gwɛn.\n33Nɛfutali kɔmɔgɔw ma se ka Bɛtisɛmɛsikaw ni Bɛtanatikaw gwɛn. U sigira kanaanw cɛma, minw tun be jamana nin kɔnɔ ka kɔrɔ, nga Bɛtisɛmɛsikaw ni Bɛtanatikaw tun be to k'u ka fangabaara kɛ.\n34Amoriw tun ye Dan kɔmɔgɔw gwɛn ka taga u bila kuluyɔrɔ la, u ma sɔn u be jigi kɔkɛnɛ na. 35Amoriw tora Arɛrɛsi kɔnɔ, ni Ayalɔn ani Salibimu. Nga Yusufu kɔmɔgɔw ma se u kɔrɔ, u y'u fana bila fangabaara la. 36Amoriw ka mara tun be daminɛ Akirabimu kulu ma fɔɔ ka taga se Farakan, ka tɛmɛ.


Lok 2nan 8 AKKDC08 - Masacɛ Solomani tun sera ka Masaba - Bible Search\nLok 2nan 7 Lok 2nan 9\nLok 2nan 8\nSolomani ka baara dɔ wɛrɛw\n(Mas fɔlɔ 9.10-28)\n1Masacɛ Solomani tun sera ka Masaba ka soo, n'a yɛrɛ ka soo lɔ saan mugan kɔnɔ. O kɔ, 2Iramu tun ye dugu minw d'a ma, a ye olu fana lɔ kura ye ka Isirayɛlidenw sigi u kɔnɔ. 3O kɔ, a wilila ka taga Amatisoba dugu kɛlɛ k'a minɛ. 4A ye barika don Tadimɔri dugu la fana kongokolon kɔnɔ, ani a tun ye dugu minw bɛɛ lɔ k'o kɛ minanw bilayɔrɔw ye Amati mara la. 5A ye Sanfɛ Bɛtorɔn ni Duguma ta lɔ kura ye, k'u kɛ dugu barikamanw ye, k'u lamini ni kogo ye, ani ka koonw don u dondaw la, ni sɔgɔnanw. 6A ye Baalati lɔ kura ye fana, ani dugu minw bɛɛ tun kɛr'a ka minanw, n'a ka wotorow, ni soow maraduguw ye. Fɛɛn o fɛɛn lɔko tun ka d'a ye Zeruzalɛmu dugu kɔnɔ, ani Liban jamana na, ani a ka mara bɛɛ kɔnɔ, a ye olu bɛɛ lɔ. 7Siya dɔw tɔɔ tun tora jamana kɔnɔ minw tun te Isirayɛlidenw ye. Olu tun ye itiw ye, ni amoriw, ni periziw, ni iviw ani zebuziw ye. 8U kɔmɔgɔ minw tun tora jamana kɔnɔ, ni Isirayɛlidenw tun ma u halaki, Solomani ye olu kɛ jɔɔnw ye k'u bila fasobaara la. U tora o la fɔɔ ka na se bii ma. 9Nga Solomani ma Isirayɛlidenw si bila o jɔnyabaara la. Olu tun y'a ka kɛlɛdenw ye, dɔw tun kɛra kɛlɛdenw ɲamɔgɔbabaw ye, dɔw ka kɛ a ka kɛlɛkɛwotorow bolibagaw ni sotigiw ye. 10A tun ye kuntigi minw sigi, u tun ye mɔgɔ kɛmɛ fila ni bi duuru ye, olu le tun be jama kunna.\n11A tun ye Ezipiti masacɛ denmuso min furu, a y'ale minɛ ka bɔ Dawuda ka ciin kɔnɔ ka taga n'a ye soo kɔnɔ ale Solomani tun ye min lɔ a ye. Bari a ko: «Ne ka muso man kan ka to Isirayɛli masacɛ Dawuda ka soo kɔnɔ, bari Masaba ka layidu taamasiɲɛ kɛsu donna yɔrɔ minw na, olu kɛra Ala ta ye.»\n12Solomani tun ye Masaba ka sarakabɔyɔrɔ min lɔ bulonda ɲafɛ, a ye saraka jɛnitaw bɔ Masaba ye o kan. 13- Musa tun ye min fɔ loon o loon sarakaw koo la, a tun b'o kɛ: lafiɲɛlon ta, ni kalokura ɲanagwɛ ta, ani saan o saan ɲanagwɛ saba nunu taw: *Buru funubali ɲanagwɛ, ni Sumanladon ta, ani *Gwatakɔrɔsigi ta. 14Ka kɛɲɛ n'a facɛ Dawuda ka kolatigɛnin ye, a ye sarakalasebagaw ka jɛnkuluw ka baara d'u ma, ka Levi kɔmɔgɔw sigi, u ka to ka Masaba tanu ani ka sarakalasebagaw dɛmɛ u ka baara la loon o loon. A ye daaw kɔlɔsibagaw tilantilan fana jɛnkulu jɛnkulu, u ka baara kama, bari Ala ka mɔgɔ Dawuda tun y'a latigɛ ten. 15Masacɛ tun ye min fɔ sarakalasebagaw ni Levi kɔmɔgɔw ye koo o koo la, u y'o bɛɛ bato, hali nafolo marayɔrɔw koo la.\n16Ayiwa, Solomani ka baaraw bɛɛ kɛra ten, k'a daminɛ Masaba ka soo juu donlon ma fɔɔ ka na se a laban loon ma. Masaba ka soo lɔli banna ten.\n17O kɔ, Solomani tagara Ɛsiyɔngɛbɛri ni Ɛlati, kɔgɔjida la Edɔmu mara la. 18Iramu ye kurunbabaw ci a ma, a yɛrɛ ka kurunbolibaga ɲanamanw tun b'u kunna. Olu ni Solomani ka mɔgɔw tagara Ofiri, ka kɔsegi ni sanu tɔni tan ni saba ni kɔ ye ka na o di masacɛ Solomani ma.


A y’a kɛ buruw cayara ani a y’a ka kalandenw lasɔmi burufununan koo la | Yezu ka ɲɛnamaya\nA y’a kɛ buruw cayara ani a y’a ka kalandenw lasɔmi burufununan koo la\nMATIYO 15:32–16:12 MARIKI 8:1-21\nYEZU BE CƐƐ 4000 BALO\nA B’A KA KALANDENW LASƆMI FARIZIƝƐW KA BURUFUNAN KOO LA\nJamaba lajɛnna Yezu kɔrɔ Dekapoli (Dugu tan mara la), Galile baji daa la, kɔrɔn fan fɛ. U nana walisa ka Yezu lamɛn ani a k’u kɛnɛya. U nana ni dumunifɛnw ye segibaw kɔnɔ.\nNka, wagati dɔ nana se, Yezu y’a fɔ a ka kalandenw ye ko: “Jama nin hinɛ be ne la, bari, u be ni ne ye, a tile saba ye bii ye, foyi t’u fɛ k’a dumu. Ni ne ye sira d’u kɔngɔtɔlaman ma, u barika bena dɛsɛ sira la, bari u dɔw bɔyɔrɔ ka jan.” Kalandenw y’a ɲininga ko: “Anw bena se ka dumuni sɔrɔ yɔrɔ jumɛn yan kongokolon nin kɔnɔ ka mɔgɔ nunu fa?”—Mariki 8:2-4.\nYezu y’u jaabi ko: “Burukun joli le b’aw fɛ?” Kalandenw y’a jaabi ko: “Burukun wolonwula ni jigɛmisɛn damani.” (Matiyo 15:34). O kɔ, Yezu y’a to jama sigira duguma. A ye burukunw ni jɛgɛ nunu ta ka barika la Ala ye ani a y’u di kalandenw ma, olu y’u tilan jama ye. Mɔgɔ bɛɛ ye dumuni kɛ ka fa. O kɛra kabako ye dɛ! U ye dumuni tɔɔ cɛ ka segi wolonfila fa. Mɔgɔ minw y’o dumuni kɛ, cɛɛw dama tun ye mɔgɔ 4000 ye, musow ni denmisɛnw ma jati.\nYezu ye sira di jama ma. O kɔ, a n’a ka kalandenw donna kurun kɔnɔ ka taga Magadan mara la, Galile baji daa la, tileben fan fɛ. O yɔrɔ la, Fariziɲɛw ni Saduseɲɛw dɔw gwɛrɛla Yezu la walisa k’a kɔrɔbɔ. U y’a ɲini Yezu fɛ ko a ka kabako dɔ kɛ ka bɔ sankolo la.\nYezu y’u kɔnɔnako faamu minkɛ, a y’u jaabi ko: “Wuladafɛ ni tilekun be ɲini ka don tuma min na, aw b’a fɔ ko suu bena diya, bari sankolo wulennin lo. Sɔgɔmadafɛ fana, aw b’a fɔ ko bii tena diya bari yɔrɔ ɲaa ma ɲi. Aw be se ka sankolo filɛ ka waati cogoya faamu, nga koo minw be kɛra waati nin na, aw te sera k’olu faamu.” (Matiyo 16:2, 3). O kɔ, Yezu y’a fɔ Fariziɲɛw ni Saduseɲɛw ye ko kabako si tɛna kɛ k’a yira u la ni kira Zonasi ta ɲɔgɔn tɛ.\nYezu n’a ka kalandenw donna kurun kɔnɔ k’u ɲɛsin Bɛtisayida, o min be baji daa la, tilebɔ ni saheli cɛ. Sira kan, kalandenw y’a ye ko u ɲinɛna ka buru caaman ta. U ye buru kelen dɔrɔn lo ta.Saduseɲɛ dɔw tun ye Erɔdi ka mɔgɔw ye. Olu ni Fariziɲɛw ni Yezu ye sɔsɔli min kɛ, Yezu tun be miirila o la tuma min na a y’a ka kalandenw lasɔmi ko: “Aw k’aw yɛrɛ kɔlɔsi Fariziɲɛw ka burufununan ni Erɔdi ta ma.” Yezu y’a lɔn ko a ka kalandenw ka miiriya tilennin tɛ minkɛ, a y’a fɔ u ye ko: “Mun na aw b’a fɔra ɲɔgɔn ye ko: ‘Buru t’an fɛ minkɛ,’ k’o le y’a to ne be kuma ten?”—Mariki 8:15-17.\nA ma mɛɛn, Yezu tun ye buru di mɔgɔ caaman ma. O kama, hali ni buru caaman tun tɛ kalandenw bolo, u tun ka kan k’a lɔn ko Yezu tɛ hamina o koo la. A y’u ɲininga ko: “Ne ye burukun duuru karikari k’a di cɛɛ waa duuru ma tuma min na, aw hakili t’o la wa? Aw ye segi joli fa n’a tɔɔ ye?” U y’a jaabi ko: “Segi tan ni fila.” A y’u ɲininga tugun ko: “Ne ye burukun wolonwula tilantilan k’u di mɔgɔ waa naani ma tuma min na, aw ye segi joli fa n’a tɔɔ ye?” U y’a jaabi ko: “Segi wolonwula.”—Mariki 8:18-20.\nYezu ko: “Mun na aw m’a faamu ko ne ma kuma buuru ko la?” A y’a fara a kan ko: “A’ ye aw yɛrɛw kɔlɔsi Farisiɛnw ni Saduseɛnw ka buurufunun fɛn na.”—Matiyo 16:11, ABM.\nA laban, kalandenw y’a faamu. Burufununan b’a to farinimugu nɔɔninin be funu. Yezu be burufununan min kofɔra, o ye tagamasiɲɛ lo ye. A ɲɛsinna nanbarakow lo ma. Yezu tun b’a ka kalandenw lasɔmina u k’u yɛrɛ kɔrɔsi “Fariziɲɛ ni Saduseɲɛw ka kalan” ma. O kalanw be mɔgɔ lafili.—Matiyo 16:12.\nMun na jama lajɛnna Yezu kɔ?\nTuma min na Yezu kumana burufununan koo la, a ka kalandenw filila ka mun lo miiri?\nYezu kumana “Fariziɲɛ ni Saduseɲɛw ka burufununan” koo la, a tun b’a fɛ ka mun lo fɔ?\nA ci dɔ ma A ci dɔ ma A y’a kɛ buruw cayara ani a y’a ka kalandenw lasɔmi burufununan koo la\njy sap. 58 ɲɛɛ 140-141


Lok fɔlɔ 22 AKKDC08 - O la, Dawuda ko nin le ye Masaba - Bible Search\nLok fɔlɔ 21 Lok fɔlɔ 23\nLok fɔlɔ 22\n1O la, Dawuda ko nin le ye Masaba Ala ka soo ye yan, Isirayɛlidenw ka saraka jɛnita bɔyɔrɔ ye nin ye.\nDawuda be Ala ka soo lɔko labɛnna\n2Lonan minw tun be Isirayɛli kɔnɔ, Dawuda ko u k'u lajɛn. A ye kabakurulɛsɛbagaw woloma olu cɛma, k'olu bila o baara la janko Ala ka soo ka lɔ. 3A ye nigɛ caaman fana labɛn k'o bila, min bena kɛ ka koonw gwengwen, ani u datugunanw. A ye zira caaman fana labɛn fɔɔ u yɛrɛ tun te se k'a kilo daa lɔn, 4ani sɛdirilɔgɔ caaman minw daa ma lɔn. Bari Sidɔnkaw ni Tirikaw tun nana ni sɛdirilɔgɔ caaman ye k'a di Dawuda ma. 5Dawuda y'a fɔ ko ale dencɛ Solomani ma kɛ mɔgɔkɔrɔba ye fɔlɔ, ko fanga t'a la, ko k'a sɔrɔ soo min ka kan ka lɔ Masaba ye, o tɔgɔ ka kan ka bɔ jamanaw bɛɛ la, a ka boɲa n'a ka ɲumanya kosɔn. O la, a ko ale bena labɛnni kɛ ka bila a koo la. O le y'a to sanni a ka sa, a ye labɛnniba kɛ k'a bila.\nDawuda be Ala ka soo lɔko don Solomani bolo\n6Dawuda y'a dencɛ Solomani wele, k'a ɲini a fɛ ko a ka soo lɔ Masaba ye, Isirayɛli ka Ala.\n7- A y'a fɔ Solomani ye ko: «N deen, n tun b'a fɛ ka soo lɔ Masaba n ka Ala tɔgɔ la. 8Nga Masaba y'a fɔ ne ye ko ne ye mɔgɔ caaman faga, ko n ye kɛlɛbaba kɛ. K'o la, n tena se ka soo lɔ ale tɔgɔ la, ko bari ne ye mɔgɔ caaman faga diɲɛ na ale ɲakɔrɔ. 9A y'a fɔ tugu ko ne bena dencɛ sɔrɔ, k'o deen nin bena kɛ hɛrɛmɔgɔ ye, ko ale bena ɲasuma sɔrɔ a juguw bɛɛ cɛma, minw b'a lamini, a tɔgɔ bena la Solomani.m Ale sababu la, Isirayɛlidenw bena hɛrɛ ni ɲasuma sɔrɔ a ka tile la. 10K'o deen nin le bena soo lɔ ale tɔgɔ la. Ko a bena kɛ ale deen ye, ale fana bena kɛ a Faa ye, ko a ben'a kɛ a ka masaya be sabati Isirayɛlidenw kunna tuma bɛɛ.\n11«Sisan ne deen, Masaba ka to i fɛ, janko i ka se ka soo nin lɔ Masaba i ka Ala ye, ka kɛɲɛ n'a ka fɔta ye i faan fɛ. 12Masaba bena i sigi tuma min na Isirayɛlidenw kunna, a daan ye ale Masaba i ka Ala ka faamuli ni hakilitigiya d'i ma janko ka se k'a ka sariya kɔlɔsi. 13- Masaba y'a ka sariya n'a ka cii minw di Musa ma Isirayɛlidenw kosɔn, i ka olu kɔlɔsi k'o bato, i bena se ka taga ɲa. O la, barika don i yɛrɛ la k'i jaa gwɛlɛya! Kana siran, i jaa kana tigɛ.\n14«Ne ni n ka dɛsɛ bɛɛ, n sera ka sanu tɔni waa saba labɛn Masaba ka soo nin kama, ani warigwɛ tɔni waa bi saba ni kɔ. Zira ni nigɛ gwiliya te se ka lɔn u ka caya bolo. Ne ye lɔgɔw labɛn fana, ani kabakuruw, e yɛrɛ bena dɔ fara o kan. 15Baaraden caaman b'i fɛ: kabakurubɔbagaw, n'u lɛsɛbagaw, ani yirilɛsɛlaw, ni baara sifa bɛɛ lɔnbagaw. 16Sanu ni warigwɛ ani zira ni nigɛ, olu te se ka jati. E ka wili dɔrɔn ka baara kɛ. Masaba ka to i fɛ.»\n17Dawuda y'a ɲini Isirayɛlidenw kuntigiw bɛɛ fɛ ko u k'a dencɛ Solomani dɛmɛ. 18A y'a fɔ u ye ko: «Masaba aw ka Ala te n'aw ye wa? A ma lafiya di aw ma faan bɛɛ la wa? Tiɲɛ na, a ye jamana nin mɔgɔkɔrɔw don ne bolo, olu y'u yɛrɛ majigi Masaba n'a ka jama ye. 19Sisan, aw ka jija ka Masaba aw ka Ala ɲini tigitigi. Aw ka wili ka Masaba Ala ka sigiyɔrɔ lɔ, k'a ka layidu taamasiɲɛ kɛsu ta ka n'a bila o yɔrɔ la, ani minan minw ye a ta ye. Aw ka na n'u ye a ka soo kɔnɔ.»


Luka 4 AKKDC08 - Yezu fanin tun be Nii Senuman na. A - Bible Search\n(Mat 4.1-11; Mar 1.12-13)\n1Yezu fanin tun be Nii Senuman na. A bɔra Zurudɛn baji daa la ka taga kongokolon kɔnɔ. Nii Senuman tun b'a taayɔrɔ yira a la. 2Sutana y'a kɔrɔbɔ tile bi naani kɔnɔ. A ma dumuni si kɛ o tile bi naani kɔnɔ. O loonw tɛmɛnin kɔ, kɔngɔ y'a minɛ.\n3O tuma na, Sutana y'a fɔ a ye ko: «N'i ye Ala Deen ye, a fɔ ko kabakuru nin ka yɛlɛma ka kɛ buru ye.»\n4- Yezu y'a jaabi ko: «A fɔra Ala ka kuma na ko: ‹Mɔgɔ te balo ni dumunifɛn dama ye.› »\n5O kɔ, Sutana tagara n'a ye kulu jamanjan dɔ kan ka diɲɛ jamanaw bɛɛ yira a la yɔrɔnin kelen, 6k'a fɔ a ye ko: «Ne bena nin bɛɛ kuntigiya n'a nafolo d'i ma. Ni ne b'a fɛ k'a di mɔgɔ min ma, ne b'a di o tigi ma, bari a bɛɛ ye ne ta ye. 7O la, ni e kɔni y'i kunbiri gwan ne kɔrɔ ka ne bato, a bɛɛ bena kɛ i ta ye.»\n8- Yezu y'a jaabi ko: «A fɔra Ala ka kuma na ko: ‹I ka Matigi i ka Ala bato, ka baara kɛ ale kelenpe ye.› »\n9A laban na, Sutana tagara n'a ye Zeruzalɛmu Alabatosoba kuun na, k'a fɔ a ye ko: «N'i ye Ala Deen ye, pan ka cun duguma, 10- bari a fɔra Ala ka kuma na ko: ‹A bena cii di a ka mɛlɛkɛw ma i koo la ko u ka janto i la.› 11- A fɔra yen fana ko: ‹U bena i ta u bolo la janko i seen kana gosi kabakuru la.› »\n12- Yezu y'a jaabi ko: «A fɔra Ala ka kuma na fana ko: ‹I kana Matigi i ka Ala kɔrɔbɔ.› »\n13Sutana y'a nigɛ cogo bɛɛ la ka dɛsɛ tuma min na, a tagara k'a to fɔlɔ.\nYezu b'a ka baara daminɛ Galile\n(Mat 4.12-17; Mar 1.14-15)\n14Yezu segira ka taga Galile mara la ni Nii Senuman ka sebagaya ye. A tɔgɔ bɔra o mara yɔrɔ bɛɛ la. 15A tun be mɔgɔw kalan zuwifuw ka kalansow kɔnɔ, mɔgɔw bɛɛ tun b'a boɲa.\nYezu ka dugu mɔgɔw ma la a la\n(Mat 13.54-58; Mar 6.1-6)\n16Yezu tagara Nazarɛti a mɔna dugu min na. Lafiɲɛlon, a donna kalanso kɔnɔ i n'a fɔ a tun be to k'a kɛ cogo min na. A wilila waasa ka kitabu kalan. 17Kira Ezayi ye kitabu min sɛbɛn, o dira a ma. A y'a dayɛlɛ ka yɔrɔ dɔ kalan. A sɛbɛnnin be yen ko:\n18- «Matigi ka Nii be ne fɛ,\nbari a ye ne woloma ka kibaru diman fɔ fantanw ye.\nA ye ne ci ko n k'a fɔ jɔɔnw ye k'u bena hɔrɔnya,\nko n k'a fɔ fiɲɛntɔw ye k'u ɲaa bena yɛlɛ,\nko n ka mɔgɔtɔɔrɔninw bɔ u juguw bolo k'u bila,\n19Matigi ben'a ka ɲumanya kɛ saan min na,\nko n k'o fɔ mɔgɔw ye.»\n20O kɔ, Yezu ye kitabu datugu k'a di kalanso kɔlɔsibaga ma ka sigi. Mɔgɔ minw tun be yen, u bɛɛ y'u ɲaa basa a la. 21O tuma na, a ye kuma ta k'a fɔ u ye ko: «Aw ye kitabu nin kɔnɔnakuma minw mɛn sisan, o koow kɛra ka dafa bii.»\n22U bɛɛ tun b'a tɔgɔɲuman fɔ. Yezu ka kumaɲuman ye u bɛɛ kabakoya, fɔɔ u tun b'a fɔ ko: «Nin te Yusufu dencɛ ye wa?»\n23Yezu y'a fɔ u ye ko: «Siga t'a la, aw bena talen nin la ne ye ko: ‹Furakɛla, i yɛrɛ kɛnɛya sa.› Aw bena a fɔ ne ye fana ko: ‹I ye koo minw bɛɛ kɛ Kafaranamu, an y'o mɛn, i k'o ɲɔgɔnw kɛ yan fana i yɛrɛ ka dugu la.›\n24- «Tiɲɛ na, ne b'a fɔ aw ye ko kira si te minɛ ka ɲa a yɛrɛ ka dugu la.» 25- O kɔ, a y'a fɔ u ye ko: «Ne b'a fɔ aw ye ko kira Eli ka tile la, sanji banna ka na saan saba ni tilan kɔnɔ, tuma min na kɔngɔba tun donna jamana yɔrɔ bɛɛ la. Firiyamuso caaman tun be Isirayɛli jamana na, 26- nga Ala ma kira Eli ci u si fɛ. A y'a ci firiyamuso dɔ fɛ Sarɛpita, Sidɔn mara la. 27- Farisogobana tun be mɔgɔ caaman na Isirayɛli, kira Elize ka tile la fana, nga u si ma kɛnɛya, fɔɔ Naman ka bɔ Siri jamana na.»\n28Kalanso kɔnɔ mɔgɔw y'o kuma nunu mɛn tuma min na, u dimina kosɔbɛ. 29U wilila ka Yezu minɛ ka bɔ n'a ye dugu kɔnɔ ni fanga ye. U ka dugu siginin be kulu min gɛrɛn na, u tagara n'a ye o kunna. U tun b'a fɛ k'a ɲɔti ka ben fɔɔ duguma. 30Nga Yezu kɔni tɛmɛna u furancɛ la ka taga.\n(Mat 7.28-29; Mar 1.21-28)\n31Yezu tagara Galile mara dugu dɔ la, min tɔgɔ ko Kafaranamu. A tun be mɔgɔw kalanna lafiɲɛlon na yen. 32U kabakoyara a ka mɔgɔ kalancogo la, bari a tun be kuma i n'a fɔ fanga be mɔgɔ min bolo. 33Jinatɔ dɔ tun be u fɛ kalanso kɔnɔ. O cɛɛ nin pɛrɛnna kosɔbɛ ko: 34«Ee! Mun be an ni e cɛ? Nazarɛtika Yezu, i nana k'an halaki wa? I ye mɔgɔ min ye, ne b'o lɔn. I ye Ala ka ciden senuman ye.»\n35Yezu jamana a kunna k'a fɔ a ye ko: «I daje! Bɔ cɛɛ nin na.» Jina ye cɛɛ ta k'a ben duguma u cɛma ka bɔ a la. Nga foyi ma kɛ cɛɛ la.\n36Mɔgɔ bɛɛ kabakoyara fɔɔ u tun be ɲɔgɔn ɲininga ko: «Haan! Nin ye mun kuma ye? A be kuma jinaw fɛ ni fanga ni setigiya ye. U be bɔ mɔgɔw la fana.» 37O sababu fɛ, Yezu tɔgɔ bɔra o mara yɔrɔ bɛɛ la.\n(Mat 8.14-17; Mar 1.29-34)\n38Yezu bɔra kalanso kɔnɔ ka taga Simɔn ka soo. Simɔn biranmuso tɔɔrɔnin tun be farigwan bolo kosɔbɛ. U ye Yezu daali ko a k'a kɛnɛya. 39Yezu tagara biri a kunna k'a fɔ ko a ka kɛnɛya. Farigwan banna. A wilila o yɔrɔnin bɛɛ k'u mako ɲa.\n40Tilekun donnin kɔ, mɔgɔw tagara Yezu sɛgɛrɛ n'u ka banabagatɔw bɛɛ ye. A y'a bolo la u kelen kelen bɛɛ kan k'u kɛnɛya. 41Jinaw fana bɔra mɔgɔ caaman na. U bɔtɔ, u tun be pɛrɛn ko: «I ye Ala Dencɛ ye.» Nga Yezu ye kangari la u ye. A tun te sɔn u ka kuma, bari olu tun b'a lɔn ko Ala ka Mɔgɔ wolomanin nin lo.\n(Mar 1.35-39; Mat 4.23)\n42Dugu gwɛra dɔrɔn, Yezu bɔra ka taga yɔrɔmalanin dɔ la. Jama y'a daminɛ k'a yɔrɔ ɲini. U tagar'a ye tuma min na, u y'a daali ko a ka to u kɔrɔ, ko a kana taga yɔrɔjan. 43Nga a y'a fɔ u ye ko: «Ne ka kan ka Ala ka masaya kibaru diman fɔ dugu tɔw la fana, bari ne cikun ye o le ye.»\n44O la, a tun be waajuli kɛ kalansow kɔnɔ Zude mara la.


Tob 4 AKKDC08 - O loon kelen na fana, Tobi hakili - Bible Search\nTob 3 Tob 5\nTobi ye ladili min di a deen Tobiya ma\n1O loon kelen na fana, Tobi hakili jigir'a ka wari kɔ, a tun ye min bila Gabayɛli fɛ, Aragɛsi dugu kɔnɔ, Mɛdi jamana na. 2A y'a fɔ a yɛrɛ kɔnɔ ko: «Ne ye saya ɲini Ala fɛ. A ka fisa ne ka n dencɛ Tobiya wele ka wari nin koo fɔ a ye, yanni n be sa.» 3A ye Tobiya wele, ale nan'a fɛ, a y'a fɔ a ye ko:\n«Ni ne sara, i ka ne suu don cogo bɛnnin na, e k'i bamuso boɲa. K'a to sii la kan'a bila loon si. To k'a diyanakow kɛ, kan'a dusu kasi koo si la. 4N deen, a sɔnna farasi min bɛɛ ma i kosɔn k'i to a kɔnɔ, e k'i hakili to o la. N'a sara tuma min na, i k'a la ne gɛrɛfɛ kaburu kelen kɔnɔ.\n5«N deen, e hakili to Matigi la i sii bɛɛ la, kana sɔn ka hakɛ kɛ, walima k'a ka sariyaw cɛn. I ka tilenninya kɛ i sii bɛɛ la, kana tilenbaliyako kɛ. 6Bari minw be to tiɲɛ kan, olu ka kokɛtaw bena ɲa. 7Mɔgɔ minw bɛɛ be tilenninya kɛ, e k'i bololafɛnw kɛ k'u dɛmɛ kosɔbɛ, kan'o kɛ ka nimisa a la. I kana ban fantan ma fewu, o la, Ala tena ban i la. 8I ka dɛmɛ kɛ ka kɛɲɛ n'i ka sɔrɔcogo ye, hali n'a ka dɔgɔ, walima a ka ca. Hali ni dɔɔni dɔrɔn le b'i fɛ, kana siran ka dɔ bɔ a la ka mɔgɔ sɔn. 9O la, i be nafoloɲuman le marala lonjugu kama, 10bari ka fantanw sɔn, o be mɔgɔ kisi saya ma, a be mɔgɔ bali ka taga lahara. 11Tiɲɛ na, mɔgɔ o mɔgɔ mana fantanw sɔn, o tigi be boɲafɛn dira Fɛɛn bɛɛ kuntigi Ala le ma, min koo ka d'a ye.\n12«N deen, i yɛrɛ kɔlɔsi furukolon ma. Min ka gwɛlɛ, e k'i fasoden furu. Kana lonanmuso furu, min te i ka buruju dɔ ye, bari anw ye kiraw kɔmɔgɔw le ye. I hakili to an bɛmaw la: Nuhun, ni Ibrayima, ni Isiyaka, ani Yakuba. Fɔlɔfɔlɔ, olu bɛɛ ye fasoden le furu. O la, Ala ye hɛrɛ kɛ u ye ka deenw d'u ma, k'a fɔ u ye ko u ka siya bena jamana tigiya sɔrɔ. 13Ayiwa n deen, o la, i ka nɔrɔ i balima Isirayɛlidenw na. Kana i yɛrɛ boɲa i balimaw ma, minw ye i ka siya ye, a kɛra cɛɛ ye, walima muso, kana u dɔgɔya ka ban ka muso furu yen. Bari yɛrɛboɲa be na ni bɔnɛ ni hakiliɲagami ye. Salabagatɔya be na ni dɛsɛ ani lakolonya ye, kɔngɔ bɔyɔrɔ lo.\n14«Kana baaraden ka sara mara i fɛ fɔɔ ka dugu gwɛ, i k'a sara joona. N'i be baara kɛ Ala ye, i bena o sara sɔrɔ. N deen, i yɛrɛ kɔlɔsi i ka kokɛtaw bɛɛ la, k'a yira i ka kɛwaliw fɛ ko i ye mɔgɔsɔbɛ ye. 15Koo min man d'i ye, kana o ɲɔgɔn kɛ mɔgɔ si la. Kana dɔrɔ min fɔɔ ka fa, i kana sɔn ka kɛ dɔrɔtɔ ye. 16I ka dumuni tilan ni kɔngɔtɔw ye, k'i ka faniw tilan ni fɛɛrɛtɔw ye. I ka fantanw sɔn kosɔbɛ n'i ka nafolo ye, kana o kɛ ani ka nimisa a la. 17Mɔgɔ minw be mɔgɔtilennin suu kasi, i ka dumuni d'u ma, nga ni mɔgɔjugu lo, kana o kɛ.g\n18«Mɔgɔ o mɔgɔ ye hakilitigi ye, i ka ladili ɲini ale fɛ. I ka ladiliɲuman minɛ n'i tigɛ fila ye. 19Matigi, i ka Ala tanu tuma bɛɛ, k'a ɲini a fɛ ko a ka siraɲuman don i seen kɔrɔ, ka i ka baara, n'i ka kokɛtaw bɛɛ ɲa. Tiɲɛ na, lɔnniya te siya kelen dama ta ye, Matigi yɛrɛ le ye koɲuman bɛɛ dibaga ye, nga n'a b'a fɛ ka min jigi fɔɔ lahara, a b'o kɛ.\n«Ayiwa n deen, ladilikuma nunu mara i kɔnɔ, kana ɲinɛ u kɔ fewu. 20Sisan, ne ka kan k'a fɔ i ye ko ne ye warigwɛ kilo kɛmɛ saba to Gabiri dencɛ Gabayɛli fɛ, Aragɛsi dugu kɔnɔ, Mɛdi jamana na. 21N deen, an ye fantanw ye, nga kana siran. N'i be siran Ala ɲa, ani ka hakɛ sifa bɛɛ to yen, ka Matigi i ka Ala diyanakow kɛ, nafoloba b'i fɛ.»


Efɛ 1 AKKDC08 - Ne Pɔli min kɛra Yezu Krista ka ciden - Bible Search\nEfɛ int Efɛ 2\n1- Ne Pɔli min kɛra Yezu Krista ka ciden ye ka kɛɲɛ ni Ala sago ye, ne be bataki nin ci Ala ka mɔgɔw ma, minw be Efɛzi dugu kɔnɔ. Aw minw kɛra mɔgɔsɔbɛw ye Yezu Krista ka jɛnɲɔgɔnya barika la, 2an Faa Ala, ni an Matigi Yezu Krista ka nɛɛma ni hɛrɛ kɛ aw ye.\nDuba min be sɔrɔ Krista fɛ\n3An ka barika la Ala ye, ale min ye an Matigi Yezu Krista Faa ye. A y'an ta ɲa k'a ka sankolo ɲumanya bɛɛ kɛ an ye Krista barika la. 4Bari, ale Krista le barika la Ala y'an woloma kabini diɲɛ ma dan fɔlɔ, waasa an ka kɛ mɔgɔɲumanw ye a ɲakɔrɔ, jalakiyɔrɔ te minw na kanuya barika la. 5Ala tun kɔnna k'a latigɛ k'an kɛ a ka deenw ye Yezu Krista barika la, ka kɛɲɛ n'a yɛrɛ diyanako ye. 6An ka Ala tanu a ka nɛɛma kosɔn a ye min kɛ an ye, a Deen kanunin barika la.\n7- Ale Krista ka saya barika la an kunmabɔra, an ka filiw yafara ka kɛɲɛ ni Ala ka nɛɛma dafanin ye. 8Ala y'o kɛ an ye fɔɔ ka ɲa ka lɔnniya dafanin ani hakilitigiya d'an ma. 9A tun y'o koo dogonin latigɛ kabini fɔlɔfɔlɔ, sisan a y'o yira an na. A tun y'o koɲuman nin latigɛ ka kɛ Krista barika la. 10A y'a latigɛ n'o koo kɛwaati sera tuma min na, a ka fɛɛn bɛɛ lajɛnnin, minw be sankolo la ani minw be dugukolo kan, Krista ka kɛ u bɛɛ kuntigi ye.\n11Ale Krista barika la, anw ye niyɔrɔ sɔrɔ a fɛ. Ala y'o latigɛ kabini fɔlɔfɔlɔ la. Ale be koo bɛɛ kɛ ka kɛɲɛ n'a yɛrɛ sago ye. A y'an woloma, 12an minw kɔnna k'an jigi la Krista kan, waasa an k'a tanu.\n13Aw ye tiɲɛkuma nin mɛn tuma min na, o min ye kibaru diman ye, aw fana lar'a la ka kisi o barika la, ka Nii Senuman sɔrɔ, min ye taamasiɲɛ ye an kan, Ala tun y'a daa di min na. 14Ale lo b'a yira an na ko an bena niyɔrɔ sɔrɔ Ala fɛ n'an kunmabɔra pepewu loon min na, janko Ala ka tanu!\nPɔli be Ala dali Efɛzikaw ye\n15O le y'a to, kabini ne y'a mɛn ko aw jigi lanin bɛ Matigi Yezu kan ani ko aw be Ala ka mɔgɔw bɛɛ kanu, 16ne ka Ala daali waatiw la, ne be to k'a dali aw ye ka barika la a ye tuma bɛɛ aw kosɔn. 17An Matigi Yezu Krista ka Ala, min ye Faa Nɔɔrɔtigi ye, n b'ale daali a ka Nii Senuman di aw ma, min bena lɔnniya di aw ma, k'a ka koo gwɛ aw ye aw ka se k'o lɔn kosɔbɛ, 18ani k'aw hakili yɛlɛ, aw welela fɛɛn min kama, aw ka se k'o faamu. A ye fɛnɲuman min labɛn a ka mɔgɔw ye, aw k'o nafa lɔn, 19k'a ka sebagaya kabakoman fana lɔn an faan fɛ, an minw lara Yezu la. O sebagaya kelen nin barika la 20- a ye Krista kunun, ani ka sigiyɔrɔ d'a ma arijana na a kinibolo fɛ. 21A siginin be fangatigi yebaliw ni kuntigiw ani setigiw ni masaw bɛɛ kunna, ani tɔgɔ wɛrɛ min be se ka wele bii diɲɛ, ani diɲɛ nata la, a b'u bɛɛ kunna. 22- Ala ye fɛɛn bɛɛ majigi a ye, k'a sigi a ka jama kunna, 23- min ye ale Krista yɛrɛ fari ye. Krista yɛrɛ dafanin be sɔrɔ ale lo la. Ala be ale Krista min na.


Cidenw ko Yezu ka tagamasiɲɛ dɔ fɔ olu ye (Matiyo 24:3-51) | Yezu ka ɲɛnamaya\nCidenw ko Yezu ka tagamasiɲɛ dɔ fɔ olu ye\nMATIYO 24:3-51 MARIKI 13:3-37 LUKA 21:7-38\nKALANDEN NAANI YE YEZU ƝININGA DUNIƝA LABAN TAGAMASIƝƐ KOO LA\nA DAFARA SAAN KƐMƐKULU FƆLƆ LA ANI A BENA DAFA SINIMA\nAN KA ƝI KA TO ƝƐƐ NA\nAn be talatalon wulafɛ, Nisan tile 11nan na. Tile be ɲini ka ban ani Yezu fana tun be baaraba min kɛra dugukolo kan, o fana sera a laban yɔrɔ la. Loon o loon tile kɔnɔ, Yezu be mɔgɔw kalan Alabatosoba kɔnɔ. Ni suu kora, a be bɔ ka taga si dugu kɔfɛ. Mɔgɔ caaman y’u mako don Yezu ka kalanw na. ‘Sɔgɔmada joona, mɔgɔ bɛɛ be taga a sɛgɛrɛ Alabatosoba kɔnɔ k’a lamɛn.’ (Luka 21:37, 38). Sisan, Yezu be Oliviyeyirikulu kan n’a ka kalanden Piyɛri, Andere, Zaki ani Zan ye.\nO mɔgɔ naani tagara sigi ni Yezu ye u dan na. U be jɔrɔla Alabatosoba koo la sabu Yezu y’a fɔ u ye ko a bena halaki. Nka, u be miirila koo wɛrɛw la fana. A ma mɛɛn, Yezu tun ye u jija ko: “Aw fana labɛnnin ka kan ka to, bari aw te miiri waati min koo la, o waati la, Mɔgɔ Dencɛ bena na.” (Luka 12:40). “Mɔgɔ Dencɛ bena segi loon min na,” Yezu kumana fana o koo la (Luka 17:30). Yezu ye kuma minw fɔ u ye, yala u ɲɛsinna Alabatosoba koo ma wa? Cidenw b’a fɛ ka dɔ lɔn o koo la. U ye Yezu ɲininga ko: “Koo nunu bena kɛ tuma jumɛn? Taamasiɲɛ jumɛn bena i nako, ni diɲɛ laban koo yira?”—Matiyo 24:3.\nCidenw ɲɛɛ tun be Alabatosoba min na, n’a sɔrɔ u tun be miirila ale lo halakili koo la. U b’u yɛrɛ ɲiningara fana ko Mɔgɔ Dencɛ bena kɛ a ka masaya la wagati juman? N’a sɔrɔ u hakili jigira Yezu ka ntalen dɔ la, a tun ye min la “faamanden” dɔ koo la. O deen tagara jamanajan dɔ la walisa ka masaya sɔrɔ ani o kɔ, a segira ka na (Luka 19:11, 12). A laban, cidenw b’u yɛrɛ ɲiningara “diɲɛ laban” kɔrɔ ye min ye.\nYezu ye u jaabi k’a pereperelatigɛ: a ye tagamasiɲɛ dɔ fɔ u ye min b’a yira wagati min na Yahutuw ka koow sigicogoya bena ban ani Alabatosoba bena halaki. Nka, a ma dan o ma. Loon nataw la, o tagamasiɲɛ tun bena kerecɛnw dɛmɛ u k’a lɔn ko Krista be yen masaya la ani ko duniɲa laban wagati surunyana.\nSaan caaman o kɔ, cidenw y’a ye ko Yesu ka kiraya kuma be dafara. Yezu tun kɔnna ka koo minw fɔ, u caaman y’a daminɛ ka dafa u ɲɛɛ na. Saan 37 o kɔ, o kɔrɔ saan 70 wagati la, kerecɛn minw tun be sii la ani u tora ɲɛɛ na, Yahutuw ka koow sigicogoya ani u ka Alabatosoba halakili ma bari olu la. Nka, fɔɔ ka taga se saan 70 ma, Yezu tun kɔnna ka koo minw fɔ, u bɛɛ ma dafa. O la do, mun lo tun bena a yira ko Yezu be masaya la sankolo la? Yezu ye cidenw dɛmɛ k’o faamu.\nYezu ko u bena “kɛlɛw kibaru, ani kɛlɛw mankan mɛn” ani ko “siya dɔ bena wili siya wɛrɛ kama. Jamana dɔ bena wili jamana wɛrɛ kama.” (Matiyo 24:6, 7). A y’a fɔ fana ko “dugukolo bena yɛrɛyɛrɛ kosɔbɛ yɔrɔ dɔw la. Fɔɲɔbanaw ni kɔngɔ bena don yɔrɔ dɔw la fana.” (Luka 21:11). Yezu y’a ka kalandenw lasɔmi ko: “Mɔgɔw bena aw minɛ k’aw tɔɔrɔ kosɔbɛ.” (Luka 21:12). Kira ngalontigɛlaw bena wuli ka mɔgɔ caaman lafili. Kojugukɛlaw bena caya ani mɔgɔ caaman ka kanuya bena sumaya. Yezu y’a fɔ fana ko: “Kibaru Duman waajuli na kɛ diɲɛ yɔrɔw bɛɛ la sankolo masaya ko la ka kɛ siyaw bɛɛ seere ye. O kɔ, a laban na se.”—Matiyo 24:14, ABM.\nYezu ka kiraya kuma faan dɔw dafara sanni Ɔrɔmukaw ka Zeruzalɛmu halaki. U dɔw dafara fana a halaki tuma na. Yala o kiraya kuma tun bena dafa bɛrɛbɛrɛ kɔfɛ tugun wa? Yezu ye kiraya kuma min fɔ, a kɔrɔtanin lo kosɔbɛ. Koo minw b’a yira k’o kiraya kuma fanba be dafara an ka wagati la, yala aw y’o kɔrɔsi wa?\nFɛɛn minw tun bena a yira ko Yezu be masaya la, u la kelen ye “fɛnjugu cɛnnikɛla” ye (Matiyo 24:15). Saan 66 Krista Tile La (K.T.L), Ɔrɔmukaw ka “kɛlɛbolo ye dugu lamini” n’u ka jamana ka darapo ye, u tun b’o min jati batofɛn ye. O kɛlɛbolo lo kɛra “fɛnjugu cɛnnikɛla” ye o wagati la. U ye Zeruzalɛmu dugu lamini ani u y’a kogo faan dɔw ci (Luka 21:20). O cogo la, “fɛnjugu cɛnnikɛla” tun man ɲi ka kɛ yɔrɔ min na, a tagara lɔ yen. Yahutuw tun be o yɔrɔ jati “yɔrɔ senuman” ye.\nYezu y’a fɔ fana ko: “O bena kɛ tɔɔrɔba ye, min ɲɔgɔn ma kɛ ka ye kabini diɲɛ dantuma, fɔɔ ka na se bii ma, ani o tɔɔrɔ ɲɔgɔn fana tena kɛ tugu abada.” Saan 70 K.T.L, Ɔrɔmukaw ye Zeruzalɛmu dugu halaki. Yahutuw ka “dugu senuman” ani u ka Alabatosoba halakili kɛra tɔɔrɔba ye u fɛ. Mɔgɔ waa caaman fana fagara o sen fɛ (Matiyo 4:5; 24:21). O koo ɲɔgɔn tun ma deli ka Zeruzalɛmu dugu ni Yahutuw sɔrɔ. O halakili yɛrɛ lo ye daan sigi Yahutuw ka koow sigicogoya la. U tun tɛna basigi Alabatosoba kan tugun walisa ka batoli kɛ i ko u tun be deli k’a kɛ cogo min na kabi wagatijan. Yezu ka kiraya kuma bena dafa bɛrɛbɛrɛ wagati min na, an ka la a la k’o bena kɛ tɔɔrɔba yɛrɛ lo ye.\nJIGIYA, DUNIƝA BANWAGATI LA\nTagamasiɲɛ min bena a yira ko Yezu be masaya la ani ko duniɲa banwagati sera, Yezu n’a ka kalandenw bele be baro kɛra o kan. Yezu y’u lasɔmi ko farati b’a la ka boliboli “Krisita nkalontigɛlaw ni cira nkalontigɛlaw” kɔ. N’u be se, olu bena a ɲini ka “Ala ka ɲɛnatɔmɔlenw lafili.” (Matiyo 24:24, ABM). Nka, o mɔgɔ ɲɛnatɔmɔninw tɛna a to u k’u lafili. Krista ngalontigɛlaw kɔni be se ka ye ɲɛɛ na. Nka, tuma min na Yezu bena kɛ masaya la, mɔgɔ ɲɛɛ tɛna la a kan.\nYezu kumana tɔɔrɔba dɔ koo la min bena juguya ka tɛmɛ saan kɛmɛkulu fɔlɔ ta kan. O bena kɛ duniɲa juguman nin bantuma na. A ko: “Tile bena fin, kalo tena yeelen bɔ tugu, lolow bena bɔ sankolo la ka ben, ani sankolo fangatigiw bena yɛrɛyɛrɛ.” (Matiyo 24:29). Ciden minw y’o kumaw mɛn, olu m’a lɔn o koo bena kɛ tigitigi cogo min na. Nka, u tun lanin b’a la k’o jatigɛkow bena kɛ.\nO kabakow tun bena nɔɔ juman lo to mɔgɔw kan? Yezu ko: “Mɔgɔ caaman bena sa jatigɛkojugu bolo, kabako miiri kosɔn minw be nana kɛ dugukolo kan. Sankolofɛnw bena ɲagami ɲɔgɔn na.” (Luka 21:26). Tiɲɛn na, tɔɔrɔba min ma adamadenw sɔrɔ ka ye, Yezu b’o lo lakalila ten.\nNka, Yezu y’a ka cidenw hakili sigi ko tuma min na ‘Mɔgɔ Dencɛ bena na sankaba kan ni sebagaya ni nɔɔrɔ ye,’ mɔgɔ bɛɛ lo tɛna kasi (Matiyo 24:30). A tun kɔnna k’a fɔ ko Ala ye “minw woloma k’u kɛ a yɛrɛ taw ye, olu kosɔn,” Ala bena dɔ kɛ dɔ ye (Matiyo 24:22). Yezu ye jatigɛko minw fɔ, n’olu nana a daminɛ ka dafa tuma min na, a ka kalanden kantigiw ka ɲi ka mun lo kɛ? Yezu y’u jija ko: “Ni o kow daminɛna tuma min na, a’ ye aw kɔ lawuli ka aw kun kɔrɔta, katuguni aw kunmabɔli surunyara.”—Luka 21:28, ABM.\nNka, Yezu ka kalanden minw bena kɛ o wagati la, olu bena a lɔn cogo di ko duniɲa laban surunyana? Yezu ye ntalen dɔ la torosun koo la. A ko: “N’a bolow nugura tuma min na ka furaburu bɔ, aw b’a lɔn ko samiɲa surunyana. O cogo kelen na, aw mana o koow bɛɛ kɛtɔ ye tuma min na, aw k’a lɔn ko Mɔgɔ Dencɛ natuma sera ka ban, a be sira la. Tiɲɛ na, ne b’a fɔ aw ye ko bii mɔgɔ nunu bɛɛ tena sa, ni koo nunu bɛɛ ma kɛ.”—Matiyo 24:32-34.\nO la do, ni Yezu ka kalandenw y’a ye k’o tagamasiɲɛ kɔnɔko caaman be dafara tuma min na, u ka ɲi k’a faamu ko laban surunyana. Yezu ka kalanden minw bena kɛ o wagati gwɛlɛw na, a ye olu lasɔmi ko:\n“Mɔgɔ si t’o loon n’o waati lɔn. Hali mɛlɛkɛw ni Ala Dencɛ t’a lɔn, fɔɔ Faa Ala kelenpe. Koo min tun kɛra Nuhun ka tile la, o ɲɔgɔn bena kɛ fana Mɔgɔ Dencɛ natuma la. Bari sanni jiba ka na, mɔgɔw tun be dumunibabaw kɛ ka minni kɛ, ani ka furu fɔɔ ka taga se Nuhun donlon ma kurunba kɔnɔ. O tun te miiri foyi la, fɔɔ jiba nana u halaki. Mɔgɔ Dencɛ ka nako bena kɛ ten fana.” (Matiyo 24:36-39). Yezu tun b’a lamɛnbagaw hakili jigira le ko sanjiba min nana Nuhun ka wagati la, o kɛra dugukolo kuru bɛɛ lo kan. O la, duniɲa laban fana bena kɛ dugukolo kuru bɛɛ lo kan.\nCiden minw tun be Yezu lamɛnna Oliviyeyirikulu kan, siga t’a la, olu y’a faamu ko a kɔrɔtanin lo u ka to ɲɛɛ na. Yezu ko: “Aw k’aw yɛrɛw kɔlɔsi, aw kan’a to nugubagatɔya, ni dɔrɔtɔya, ani diɲɛ hamikow k’aw hakili ɲagami, n’o tɛ, laban loon bena bari aw la, bari o loon bena cun diɲɛ mɔgɔw bɛɛ kan i n’a fɔ jɔɔ be fɛɛn minɛ cogo min na. Aw ye jija ka Ala daali tuma bɛɛ, ka kɛ mɔgɔ timinadiyaninw ye, waasa aw ka se ka kisi o koo nataw bɛɛ ma, ani aw ka se ka lɔ Mɔgɔ Dencɛ ɲakɔrɔ.”—Luka 21:34-36.\nO kumaw fɛ, Yezu y’a yira tugun ko a be kiraya kuma min fɔra, o tɛna kɛ kɔlɔkɔlɔko ye. Yezu be koo minw fɔra, u tɛna kɛ Zeruzalɛmu dugu wala Yahutu siya dɔrɔn na yanni saan 30 wala 40 cɛ. O koow ɲɛsinna “diɲɛ mɔgɔw bɛɛ” lo ma.\nYezu ko a ka kalandenw ka ɲi ka to ɲɛɛ na ani u labɛnnin ka ɲi ka to. A ye ntalen dɔ la walisa ka sinsin o lasɔmi kuma kan. A ko: “Aw b’a lɔn ko ni sotigi tun be soon nawaati lɔn sufɛ, a tun bena to ɲana k’a bali ka don a ka soo kɔnɔ. O kosɔn, aw fana labɛnnin ka kan ka to, bari aw te miiri waati min koo la, o waati la Mɔgɔ Dencɛ bena na.”—Matiyo 24:43, 44.\nO kɔ, Yezu y’a ka kalandenw dɛmɛ walisa u jigi kana tigɛ. A y’u hakili sigi ko ale ka kiraya kuma bena dafa tuma min na, “jɔnkɛ” dɔ bena kɛ yen. O jɔncɛ bena to ɲɛɛ na ani k’a jija baara la. Yezu ye wale dɔ lakali min faamuyali ka nɔgɔ a ka cidenw fɛ. A ko: “Jɔnkɛ dannamɔgɔ hakiliman min makɛ bɛ a bila jɔn tɔw kun na ka u ka dumuni ko ɲɛnabɔ a waati latigɛlen na, o ye jɔni ye? O jɔnkɛ min makɛ nalen y’a sɔrɔ a b’a kɛ a cogo la, o ye dubaden ye. Tiɲɛ la ne b’a fɔ aw ye ko o makɛ na o jɔnkɛ sigi a bolofɛn bɛɛ kun na.” Nka, n’o “jɔnkɛ” nin ye ŋaniya jugu ta ani a y’a daminɛ ka to k’a tɔɲɔgɔnw tɔɔrɔ, a kuntigi bena a “halaki ka a niyɔrɔ di a ma filankafow fɛ.”—Matiyo 24:45-51, ABM; Luka 12:45, 46 lajɛ.\nNka, Yezu ka kuma kɔrɔ tɛ ko a ka kalanden dɔw bena ŋaniya jugu ta. Yezu b’a fɛ a ka kalandenw ka mun lo faamu? A b’a fɛ u ka to ɲɛɛ na ani u jijanin ka to baara la. A y’o lo ɲɛfɔ ntalen wɛrɛ sababu fɛ.\nMun lo ye cidenw lasun u ye Yezu ɲininga koo nataw koo la? N’a sɔrɔ mun lo tun b’u hakili la?\nYezu ka kiraya kuma y’a daminɛ ka dafa tuma juman ani cogo di?\nKoo dɔw fɔ minw tun bena a yira ko Krista be masaya la.\n“Fɛnjugu cɛnnikɛla” y’a yɛrɛ yira cogo di ani koo jumanw lo kɛra o kɔ?\nMɔgɔw mana a ye ko Yezu ka kiraya kuma be dafara, o bena mun lo kɛ u la?\nYezu ye ɲɛyirali juman lo ta walisa k’a ka kalandenw dɛmɛ ka lɔn ko laban wagati surunyana?\nMun lo b’a yira ko Yezu ka kiraya kuma bena dafa duniɲa kuru bɛɛ lo kɔnɔ?\nKalanden minw bena kɛ duniɲa laban wagati la, Yezu ye lasɔmini kuma juman lo fɔ olu ye?\nDuniɲa laban surunyana wa?\nA filɛ duniɲa kɔnɔ, mɔgɔw ka kɛwalew n’u ka kɛcogow b’a yira cogo minw na ko laban surunyana i ko Bibulu tun kɔnna k’a fɔ cogo min na.\nA ci dɔ ma A ci dɔ ma Cidenw ko Yezu ka tagamasiɲɛ dɔ fɔ olu ye\njy sap. 111 ɲɛɛ 256-259


Mar 11 AKKDC08 - Yezu n'a kɔfɛmɔgɔw surunyana Bɛtifaze - Bible Search\nYezu be taga Zeruzalɛmu faliden kan\n(Mat 21.1-11; Luka 19.28-40; Zan 12.12-19)\n1Yezu n'a kɔfɛmɔgɔw surunyana Bɛtifaze ni Betani na Olivuyirikulu gɛrɛfɛ. U yɔrɔ tun man jan Zeruzalɛmu na tugu. A y'a ka kalandenw fila ci 2k'a fɔ u ye ko: «Aw ye taga aw ɲafɛ dugu nin na. Aw dontɔ, aw bena faliden dɔ sirinin ye, mɔgɔ si ma deli ka yɛlɛ min kan fɔlɔ. Aw k'a foni ka na n'a ye. 3Ni mɔgɔ dɔ y'aw ɲininga ko mun na aw b'a foni, aw k'o tigi jaabi ko aw ka Matigi mako le b'a la, ko yanni dɔɔni, ko a bena mɔgɔ bila ka segi n'a ye.»\n4O la, u tagara faliden nin sirinin sɔrɔ boon dɔ daa la sira gɛrɛfɛ. U y'a daminɛ k'a foni. 5Mɔgɔ minw tun b'o yɔrɔ la, u dɔw y'u ɲininga ko: «Mun na aw be faliden nin fonina?»\n6Kalandenw y'u jaabi i ko Yezu tun y'a fɔ u ye cogo min na. O mɔgɔ nunu sɔnna k'u ka taga ni faliden nin ye. 7U tagara ni faliden ye Yezu fɛ. U y'u ka faniw la a kɔɔ kan. Yezu yɛlɛla a kan. 8Mɔgɔ caaman y'u ka faniw la sira kan, dɔw ye furaburuw tigɛ waga kɔnɔ k'u lala sira kan fana. 9- Mɔgɔ minw tun be Yezu ɲafɛ ani minw tun b'a kɔfɛ, olu tun be pɛrɛn ko: «An be Ala tanu! Mɔgɔ min be nana Matigi tɔgɔ la, Ala ka barika don o la! 10An faa Dawuda ka masaya ɲɔgɔn min bena sigi, Ala ka barika don o la. An be Ala tanu!»\n11Yezu donna Zeruzalɛmu kɔnɔ tuma min na, a tagara don Alabatosoba kɔnɔ ka fɛɛn bɛɛ filɛ. O kɔ, tilekun tun be ɲini ka don minkɛ, a n'a ka kalanden tan ni fila bɔra ka taga Betani.\nYezu ye torosun min danga\n12O dugusagwɛ, Yezu n'a ka kalandenw bɔtɔ Betani, kɔngɔ y'a minɛ. 13K'a to yɔrɔjan, a ye torosun dɔ ye, furaburu tun b'a la. A tagar'a filɛ yala n'a bena deen sɔrɔ a la. Nga a gwɛrɛla a la tuma min na, a ma foyi sɔrɔ a la furaburu kɔ, bari toro denwaati tun tɛ. 14Yezu y'a fɔ yiri nin ye ko: «Mɔgɔ si tena i deen dumu tugu abada.» A ka kalandenw y'o kuma mɛn.\nYezu be jagokɛlaw gwɛn Alabatosoba kɔnɔ\n(Mat 21.12-17; Luka 19.45-48; Zan 2.13-22)\n15Yezu n'a ka kalandenw sera Zeruzalɛmu tuma min na, a donna Alabatosoba kɔnɔ. Jagokɛla ni sannikɛla minw tun be yen, a y'a daminɛ k'olu gwɛn, ka warifalenbagaw ka tabaliw ni tubani feerebagaw ka sigilanw ɲɔti k'u benben. 16A ma sɔn tugu mɔgɔ si ka tɛmɛ Alabatosoba luu kɔnɔ ni feerefɛn ye. 17- O kɔ, a ye mɔgɔw kalan ko: «A fɔra Ala ka kuma na ko: ‹Ne ka soo bena kɛ siyaw bɛɛ ka daalilikɛyɔrɔ ye.› Nga aw kɔni y'a kɛ soonw ka yɔrɔ ye.»\n18Sarakalasebagaw kuntigiw ni sariya karamɔgɔw y'o mɛn tuma min na, u y'a daminɛ ka fɛɛrɛ ɲini Yezu fagako la. U siranna Yezu ɲa, bari a ka kalan tun diyara mɔgɔ caaman ye.\n19Tilekun donnin kɔ, Yezu n'a ka kalandenw bɔra dugu kɔnɔ.\nAla be sɔn daalili min na\n20O dugusagwɛ sɔgɔma, Yezu n'a ka kalandenw tɛmɛtɔ torosun danganin nin yɔrɔ la, u ye torosun nin ye. A jara fɔɔ ka se a liliw ma. 21Yezu tun ye kuma min fɔ, Piyɛri hakili jigira o la minkɛ, a y'a fɔ Yezu ye ko: «Karamɔgɔ, a filɛ, i tun ye torosun min danga, a jara.»\n22Yezu y'a fɔ u ye ko: «Aw ye la Ala la. 23- Tiɲɛ na, ne b'a fɔ aw ye ko ni mɔgɔ dɔ y'a fɔ kulu nin ye ko: ‹Wili ka bɔ yan ka taga ben kɔgɔji kɔnɔ,› n'o tigi ma sigasiga a dusu la, n'a lara a la ko a ye min fɔ, k'o bena kɛ, o bena kɛ a ye. 24O le y'a to, ne b'a fɔ aw ye ko n'aw ye fɛɛn o fɛɛn daali Ala fɛ, aw ka la a la ko aw bena o sɔrɔ, aw ben'a sɔrɔ. 25- K'aw lɔnin to Ala daalili la, n'o y'a sɔrɔ dɔ ye aw hakɛ ta, aw ka yafa o ma janko aw Faa min be sankolo la, o k'aw ka hakɛw yafa fana. [ 26Nga n'aw ma yafa tɔw ma, aw Faa min be sankolo la, o tena aw ka hakɛw yafa fana.]»\nJɔn ye fanga di Yezu ma?\n(Mat 21.23-27; Luka 20.1-8)\n27Yezu n'a ka kalandenw segira Zeruzalɛmu tuguni. Ka Yezu to yaalayaala la Alabatosoba kɔnɔ, sarakalasebagaw kuntigiw ni sariya karamɔgɔw ani cɛkɔrɔbaw tagar'a sɛgɛrɛ. 28U y'a ɲininga ko: «I be koo minw kɛ, jɔn le y'o sira d'i ma? Jɔn y'o kɛ see d'i ma?»\n29Yezu y'u jaabi ko: «Ne bena aw ɲininga koo kelen dɔrɔn na. N'aw ye ne jaabi, o tuma na, min ye sira di ne ma ka koo nunu kɛ, ne bena o fɔ aw ye. 30Jɔn le ye Zan ci ko a ka mɔgɔw batize, Ala lo wa, walima mɔgɔw lo? Aw ka ne jaabi.»\n31O tuma na, u y'u ka miiriya fɔ ɲɔgɔn ye ko: «N'an y'a jaabi ko Ala lo, a bena an ɲininga ko mun na an ma la a la. 32N'an y'a fɔ ko mɔgɔw lo fana, haya!»\nU tun be siran jama ɲa, bari mɔgɔ bɛɛ tun be Zan jati kira tigitigi ye.\n33O la, u ye Yezu jaabi ko: «An t'a lɔn.»\nYezu y'a fɔ u ye ko: «N'o lo, mɔgɔ min ye sira di ne ma ka koo nunu kɛ, ne fana tena o fɔ aw ye.»


Kor 2nan 7 AKKDC08 - Ne teriw, dadili nin kɛra an ye - Bible Search\nKor 2nan 6 Kor 2nan 8\nKor 2nan 7\n1Ne teriw, dadili nin kɛra an ye minkɛ, o kama, an k'an yɛrɛ saniya ka bɔ nɔgɔ sifa bɛɛ la, farisogo ta, ni dusu ta. An ka kɛ mɔgɔdafaninw ye Ala ɲasiran barika la.\nPɔli ka nisɔndiya\n2Aw k'aw dusu yɛlɛ an ye. An ma mɔgɔ si hakɛ ta, an ma mɔgɔ si mako sa, an fana ma mɔgɔ si ka fɛɛn namara. 3Ne t'o kuma fɔ k'aw jalaki, bari ne tun y'o fɔ ka tɛmɛ ko an be nii na o, an sara o, aw ko ka d'an ye. 4Ne jigi b'aw kan kosɔbɛ, ne fana be n yɛrɛ boɲa aw kosɔn kosɔbɛ, k'an to tɔɔrɔ la ne jigi tugunin lo, ne fana be nisɔndiya kosɔbɛ.\n5- An sera Maseduwani mara la tuma min na, an ma lafiɲɛyɔrɔ sɔrɔ tɔɔrɔ sifa bɛɛ bolo. An tun be kɛlɛ kɛ ni dɔw ye, ani siranya tun be anw na. 6Nga Ala min be sigɛnbagatɔw jigi tugu, ale lo y'an jigi tugu Titi ka nali kosɔn. 7A ma kɛ ko an jigi tugura Titi ka nali dama kosɔn, nga ale yɛrɛ ye jigitugu min sɔrɔ aw fɛ, o kosɔn lo fana. Ne ɲanafin b'aw la cogo min na, n'aw ka hami, a y'o le fɔ an ye, ani ne koo b'aw dusu la cogo min na, fɔɔ ne nisɔn diyara kosɔbɛ tugu.\n8Ne ye bataki min ci aw ma, n'o ye aw dusu cɛn, a ma kɛ ko ne be nimisara o la dɛ. Ne kɔni tun nimisara, o kɛra bari ne y'a ye ko bataki nin y'aw ɲanasisi waati dɔɔni kɔnɔ. 9Sisan ne be nisɔndiya, ne te nisɔndiya aw ka dusukasi kosɔn dɛ. Nga aw ka dusukasi nin y'aw dɛmɛ ka nimisa, k'aw sɔɔn yɛlɛma, bari aw ka dusukasi nin kɛra Ala sago ye. O la, an ma kojugu si kɛ mɔgɔ si la. 10Bari dusukasi min be bɔ Ala fɛ, ale be mɔgɔ dɛmɛ ka nimisa ka kisi, «tun ka lɔn» te ale kɔfɛ. Dusukasi min kɛra diɲɛ ta ye, ale be na ni saya ye. 11Dusukasi min y'aw sɔrɔ ka bɔ Ala fɛ. Ale ye baara min kɛ, aw y'o ye, o le y'a to aw siranna Ala ɲa. Ka sin ka koo nin ta ni sɔbɛ ye, k'a yira ko a tun man d'aw ye fana, fɔɔ aw dimina. Ne koo donna aw kɔnɔ kosɔbɛ, ani aw banbana kosɔbɛ ka kojugukɛla nin jalaki. Aw y'a yira cogo bɛɛ la ko aw seen tun te o koo la fana.\n12Ni ne y'o sɛbɛ ci aw ma, mɔgɔ min ye kojugu nin kɛ, ne m'a ci ale kosɔn, a y'a kɛ min na, ne m'a ci ale fana kosɔn, nga ne y'o ci waasa aw k'a lɔn Ala ɲakɔrɔ ko aw jijanin be anw ka koo la. 13O le y'an jigi tugu, ka fara o kan, an nisɔn diyara kosɔbɛ Titi ka nisɔndiya kosɔn, aw ye ale min hakili sigi kosɔbɛ. 14Ne ye n yɛrɛ boɲa aw kosɔn ale ɲana ka ye, ne kɔni ma maloya sɔrɔ o la. An delila ka tiɲɛ fɔ aw ye tuma bɛɛ cogo min na, o cogo kelen na fana, an y'aw koo fɔ Titi ye. Ale fana tagara o sɔrɔ ten. 15Aw y'a kunbɛn ka ɲa ni siranya ye fɔɔ aw yɛrɛyɛrɛla, ani aw bɛɛ ye mɛnni kɛ a fɛ cogo min na, n'a miirila o la tuma min na, aw koo be diya a ye kosɔbɛ. 16Ne be nisɔndiya bari ne be se ka n jigi la aw kan koo bɛɛ la.


Kod 3 AKKDC08 - Masa Ala tun ye kongosogo minw dan, saa - Bible Search\nKod 2 Kod 4\n1- Masa Ala tun ye kongosogo minw dan, saa le tun ka cegu n'u bɛɛ ye. Saa y'a fɔ muso ye ko: «Tiɲɛ na, Ala y'a fɔ ko aw kana yɔrɔ nin yiriw si deen dumu wa?» 2Muso y'a jaabi ko: «An be se ka yɔrɔ nin yiriw deen dumu. 3Nga yiri min be yɔrɔ nin cɛmancɛ la, Ala ko an kana ale deenw dumu, ko an kana maga a la. Ko n'o tɛ, an bena sa.» 4Saa y'a fɔ muso ye ko: «Aw tena sa. 5Ala y'a lɔn ko ni aw y'o yiri nin deen dumu loon min na, aw ɲaa bena yɛlɛ, aw bena kɛ i n'a fɔ ale, ka koɲuman ni kojugu lɔn.»\n6Muso y'a ye k'o yiri nin deen ka di dumu na, ko a fana filɛ ka di, ani ko a be lɔnniya di mɔgɔ ma. A ye dɔ tigɛ k'a dumu ka dɔ di a cɛɛ ma a gɛrɛfɛ, ale fana y'a dumu.\n7O tuma na, u fila bɛɛ ɲaa yɛlɛla, u y'a lɔn ko u fari lakolon lo. O kosɔn, u ye torofuraburuw kalan ɲɔgɔn na k'u yɛrɛ sutara n'o ye. 8Wuladafɛ, tile sumana waati min na, u ye Masa Ala yaalayaalatɔ mankan mɛn yɔrɔɲuman nin kɔnɔ. U dogor'a ɲa yiriw cɛma.\n9Masa Ala ye cɛɛ wele k'a fɔ a ye ko: «I be min?» 10Cɛɛ y'a jaabi ko: «Ne y'i mankan mɛn yɔrɔɲuman nin na, ne siranna, ka dogo bari ne fari lakolon lo.» 11Masa Ala ko: «Jɔn y'a fɔ i ye ko i fari lakolon lo? Ne y'a fɔ i ye ko i kana yiri min deen dumu, i y'o dɔ dumu kɛ?» 12Cɛɛ y'a fɔ ko: «I ye muso min di ne ma, ale lo ye yiri nin deen dɔ di ne ma, ne y'a dumu.» 13- Masa Ala y'a fɔ muso ye ko: «Mun na i y'o kɛ?» Muso y'a fɔ ko: «Saa le ye ne nigɛ, ne y'a dumu.»\n14Masa Ala y'a fɔ saa ye ko: «I y'o kɛ minkɛ, i dangana begɛnw ni kongosogow bɛɛ cɛma! I bena fofo i kɔnɔbara kan, ka buguri dumu i sii bɛɛ la. 15- Ne bena e ni muso kɛ ɲɔgɔn juguw ye, k'i deenw n'a taw kɛ ɲɔgɔn juguw ye. Muso ka deen bena i kungolo ɲɔɲɔ, i ben'a cin a seen na.»\n16Ala y'a fɔ muso ye ko: «Ne bena i ka deen woloko gwɛlɛya kosɔbɛ. I bena tɔɔrɔ wolowaati la. I cɛɛ nigɛ bena kɛ i la, ale bena kɛ i kuntigi ye.»\n17- Ala y'a fɔ cɛɛ ye ko: «I sɔnna i muso ta ma, ka yiri nin deen dumu, ne tun y'a fɔ k'a gwɛlɛya i ma ko i kana min dumu. O kosɔn, dugukolo dangana i kama. I bena baaragwɛlɛn kɛ i sii bɛɛ la ka sɔrɔ k'i daladumuni sɔrɔ. 18A bena ŋɔni ni binjugu bɔ i kama, suman le bena kɛ i ka balo ye. 19I bena i daladumuni sɔrɔ i wasiji la fɔɔ i ka kɔsegi dugukolo kɔnɔ, i bɔra min na. I ye buguri ye, i bena kɔsegi buguri la.»\n20Adama y'a muso tɔgɔ la ko Awa, bari adamadenw bɛɛ bamuso lo.\n21Masa Ala ye golo ta ka delekew dilan Adama n'a muso ye k'u fɛɛrɛbɔ n'o ye.\n22- O kɔ, Masa Ala ko: «Sisan, Adama kɛra i n'a fɔ anw, ka koɲuman ni kojugu lɔn ka bɔ ɲɔgɔn na. An k'a bali janko yiri min be sii di mɔgɔ ma, a kana o deen tigɛ k'a dumu, ka to nii la kudayi.» 23O le y'a to Masa Ala y'a gwɛn ka bɔ Edɛn, yɔrɔɲuman na, ko a ka taga dugukolo sɛnɛ, a bɔra min kɔnɔ. 24A ye cɛɛ gwɛn ka bɔ yen tuma min na, a ye mɛlɛkɛ bisigi dɔw sigi yɔrɔɲuman nin kɔrɔn ɲafan fɛ, minw tɔgɔ ko *serubɛnw, ka murujan manamananin fariman di u ma janko ka yiri nin sira kɔlɔsi, min be sii di mɔgɔ ma.


Sad 22 AKKDC08 - «N'e y'i tɔɲɔgɔn dɔ ka misi, walima a - Bible Search\nSad 21 Sad 23\nI mɔgɔɲɔgɔn bololafɛnw\n1- «N'e y'i tɔɲɔgɔn dɔ ka misi, walima a ka saga yaalatɔ ye a kunfɛ, kan'a to a ka taga. Banba k'a minɛ ka taga n'a ye a tigi fɛ. 2N'a tigi yɔrɔ ka jan, walima n'i t'a tigi lɔn, i b'a minɛ ka taga n'a ye i ka soo k'a mara fɔɔ a tigi ka na a nɔɔ fɛ. N'a nana tuma min na, i b'a d'a ma. 3I k'a kɛ o cogo kelen na n'i ye mɔgɔ dɔ ka fali ye, walima a ka fani, walima fɛɛn wɛrɛ min tununa a tigi fɛ. I kana taga k'a to yen.\n4«N'i y'i balima dɔ ka fali, walima misi bennin ye sira kan, i man kan ka taga k'a to yen, nga i k'a dɛmɛ k'a wili.\n5«Muso man kan ka cɛfani don, cɛɛ fana man kan ka musofani don. Mɔgɔ minw b'o kɛ, olu koo man di Masaba aw ka Ala ye fewu.\n6«K'i to sira kan, n'i ye kɔnɔ ka ɲaga ye yiri kan, walima duguma, ni deen, walima faan b'a la, ni bamusoman birinin b'a kan, i man kan ka bamusoman n'a deenw minɛ ɲɔgɔn fɛ. 7I ka bamusoman to ale be taga, i k'a deenw dɔrɔn minɛ. O la, i bena hɛrɛ ni sijan sɔrɔ.\n8«N'i ye boon lɔ, i ka kogow wili sanbon kan, janko ni mɔgɔ dɔ bɔr'a sanfɛ ka ben ka sa, i ka boon kana jati mɔgɔ fagayɔrɔ ye.\n9- «Kana fɛɛn wɛrɛ si dan i ka *ɛrɛzɛnforo kɔnɔ. N'o tɛ, suman nin bena kɛ Ala ta ye, ani ɛrɛzɛnw fana. 10Kana misi ni fali siri ɲɔgɔn fɛ ka sɛnɛ kɛ n'u ye. 11N'u ye sagasi ni lɛnjese ɲagami k'a dan, i kana o fani don i kaan na.\n12- «I bena to ka jurudenninw siri i ka lankanna dakun naani nunu na.\n13«Ni cɛɛ dɔ ye muso furu ka jɛn n'a ye, o kɔ, a nigɛ bɔr'a la, 14n'a ye galon tigɛ ka la o muso kan, k'a fɔ ko kakala lo, ko: ‹Ne y'a furu ka jɛn n'a ye, n tun m'a sɔrɔ sunguru ye, muso tun lo,› 15o ɲɔgɔnna muso nin wolobagaw bena taga dugu cɛkɔrɔbaw fɛ dugu donda la, ni dalilu ye min b'a yira ko sunguru tun lo. 16Facɛman ben'a fɔ dugu cɛkɔrɔbaw ye ko: ‹Ne ye n denmuso di furu la karimasina ma, nga a koo man d'a ye tugu. 17A y'a jalaki k'a fɔ ko ale m'a sɔrɔ sunguru ye. Nga dalilu min b'a yira ko a tun ye sunguru ye, o filɛ.› U bena fani nin walaka dugu cɛkɔrɔbaw ɲakɔrɔ. 18Dugu cɛkɔrɔbaw bena o cɛɛ minɛ k'a ɲaa gwan. 19U ben'a wajigiya a be warigwɛ kuru kɛmɛ sara muso nin facɛ ye, bari a ye Isirayɛli sunguru dafanin tɔgɔ cɛn. Muso nin fana bena to a fɛ yen. A te se k'a gwɛn abada.\n20«Nga n'o koo ye tiɲɛ ye, ni dalilu ma ye min b'a yira ko sunguru tun lo, 21u bena bɔ ni muso nin ye a facɛ ka bonda la, dugumɔgɔw ben'a bon ni kabakuru ye k'a faga, bari a ye maloyako kɛ Isirayɛlidenw cɛma. K'a to a facɛ ka soo kɔnɔ, a ye kakalaya kɛ. O la, aw bena kojugu bɔ aw cɛma.\n22«Ni cɛɛ dɔ minɛna ɲamɔgɔya kɛyɔrɔ la ni mɔgɔ wɛrɛ ka muso ye, u fila bɛɛ ka kan ka faga, cɛɛ nin, ani a lara ni muso min ye. O la, aw bena kojugu bɔ Isirayɛlidenw cɛma.\n23«Ni cɛɛ dɔ ye sunguru maminɛnin kunbɛn dugu kɔnɔ ka la n'a ye, 24aw bena u minɛ ka taga n'u fila bɛɛ ye dugu donda la, k'u bon ni kabakuru ye k'u faga. Aw ka sunguru nin faga bari a tun be dugu kɔnɔ, a do ma kule ka mɔgɔ wele ka n'a dɛmɛ. Aw ka cɛɛ nin fana faga, bari a jɛnna ni mɔgɔ wɛrɛ ka muso ye. O la, aw bena kojugu bɔ aw cɛma.\n25«Nga n'a y'a sɔrɔ ko cɛɛ nin ye sunguru maminɛnin kunbɛn kongo kɔnɔ, ka la n'a ye fanga la, cɛɛ le ka kan ka faga. 26Aw kana foyi kɛ sunguru la bari a ma hakɛ kɛ min ka kan ni fagali ye. A be i n'a fɔ cɛɛ dɔ le wilila a tɔɲɔgɔn kama, k'a faga 27bari cɛɛ nin ye sunguru maminɛnin nin kunbɛn kongo kɔnɔ, sunguru nin tun kulera, nga mɔgɔ ma sɔrɔ k'a dɛmɛ.\n28- «Ni cɛɛ dɔ ye sunguru dɔ kunbɛn min ma cɛko lɔn fɔlɔ, n'a maminɛnin tɛ fana, k'a minɛ ka la n'a ye, n'u y'o minɛ, 29cɛɛ nin bena warigwɛ kuru bi duuru di sunguru nin facɛ ma. A tun y'a wajibiya minkɛ, a ben'a furu fana, a te se k'a gwɛn fana abada.


Sam fɔlɔ 4 AKKDC08 - Samuyɛli tun be to k'o kuma fɔ - Bible Search\nSam fɔlɔ 3 Sam fɔlɔ 5\nSam fɔlɔ 4\n1Samuyɛli tun be to k'o kuma fɔ Isirayɛli jama bɛɛ ye.\nFilisiw be se Isirayɛlidenw kɔrɔ\nLoon dɔ, Isirayɛlidenw bɔra k'u be taga kɛlɛ kɛ ni filisiw ye. U tagara sigi Ebɛnezɛri gɛrɛfɛ. Filisiw tun be Afɛki. 2Filisiw y'u yɛrɛ labɛn kɛlɛ kama ni Isirayɛlidenw ye. U ye kɛlɛ daminɛ. U sera Isirayɛlidenw kɔrɔ ka mɔgɔ waa naani (4 000) faga kɛlɛ yɔrɔ la. 3Isirayɛli jama kɔsegira ka na u sigiyɔrɔ la. U ka cɛkɔrɔbaw ko mun na Masaba y'a to filisiw sera olu kɔrɔ bii. U ko: «An ka taga Silo ka Masaba ka layidu taamasiɲɛ kɛsu ta, ka na n'a ye an cɛma, a ka na an bɔsi an juguw bolo.»\n4- Jama ye mɔgɔw ci ka taga Silo. U kɔsegira ni Masaba, Setigi ka layidu taamasiɲɛ kɛsu ye, min siginin be *serubɛnw cɛma. Eli ka deen fila Ofini ni Pinasi fana tun nana ni kɛsu nin ye. 5Kɛsu nin sera tuma min na, Isirayɛlidenw bɛɛ pɛrɛnna kosɔbɛ ni nisɔndiya ye fɔɔ dugukolo yɛrɛyɛrɛla. 6O mankan nin sera filisiw ka sigiyɔrɔ la. Olu ko: «Pɛrɛnkan min be bɔra Eburuw ka sigiyɔrɔ la ten, o kɔrɔ ye mun ye?» U y'a mɛn ko Masaba ka layidu taamasiɲɛ kɛsu le sera u ka sigiyɔrɔ la tuma min na, 7u siranna, bari u tun lar'a la ko batofɛn dɔ nana Isirayɛlidenw ka sigiyɔrɔ la. U ko: «Bɔnɛ ye an ta ye! Bari o ɲɔgɔn ma kɛ ka ye fɔlɔ. 8Bɔnɛ ye an ta ye! Jɔn le bena an kisi o batofɛn barikaman nunu ma? Batofɛnw lo minw ye Ezipitikaw tɔɔrɔ ni tɔɔrɔ sifa bɛɛ ye kongokolon kɔnɔ. 9Aw filisiw k'aw jaa gwɛlɛya ka kɛ cɛɛw ye, janko aw fana kana tila ka kɛ Eburu nunu ka jɔɔnw ye, i n'a fɔ olu kɛra aw ta ye cogo min na. Aw k'aw yɛrɛ kɛ cɛɛw ye ka kɛlɛ kɛ!»\n10Filisiw ye kɛlɛ wili, u sera Isirayɛlidenw kɔrɔ. Olu kelen kelen bɛɛ bolila ka taga u ka sigiyɔrɔ la. U barika tun boɲana Isirayɛlidenw ma kosɔbɛ fɔɔ u ye mɔgɔ waa bi saba (30 000) faga u cɛma. 11U ye Ala ka layidu taamasiɲɛ kɛsu bɔsi, Eli ka deen fila Ofini ni Pinasi fana sara.\nEli ka saya\n12Bɛnzamɛn kɔmɔgɔ dɔ bɔra kɛlɛ yɔrɔ la ka boli ka taga Silo o loon kelen na. A ka fani tun farannin be, buguri tun b'a kuun na. 13A sera tuma min na, o y'a sɔrɔ Eli tun siginin be a ka sigilan kan sirada la ka kɔnɔni kɛ, bari a hakili tun ɲagaminin be Ala ka layidu taamasiɲɛ kɛsu kosɔn. Cɛɛ dontɔ dugu kɔnɔ, a ye kibaruya nin fɔ, dugumɔgɔw bɛɛ kulera. 14Eli y'o kulekan mɛn. A y'a fɔ ko: «Nin mankan nin kɔrɔ ye mun ye?» Cɛɛ nin bolila ka na kibaruya nin fɔ a ye. 15O y'a sɔrɔ a sii tun ye saan bi kɔnɔntɔn ni seegi ye, a ɲaa tun cɛnna, a tun te yeli kɛ tugu. 16Cɛɛ nin y'a fɔ a ye ko: «Ne bɔra kɛlɛ yɔrɔ la, ne bolila ka bɔ yen bii yɛrɛ.» Eli y'a ɲininga ko: «Mun le kɛra, n deen?» 17Mɔgɔ min tun nana ni kibaruya nin ye, ale y'a jaabi ko: «Isirayɛlidenw bolila filisiw ɲa, u caaman fagara. I ka deen fila Ofini ni Pinasi fana sara, Ala ka layidu taamasiɲɛ kɛsu bɔsira.» 18Cɛɛ nin ye Ala ka layidu taamasiɲɛ kɛsu koo fɔ dɔrɔn, Eli bɔra sigilan kan ka ben a kɔfɛ soda gɛrɛfɛ yen. A kaan karila, a sara, bari a tun kɔrɔla, a fana tun ka bon kosɔbɛ. A tun kɛra Isirayɛlidenw ka ɲamɔgɔ ye saan bi naani kɔnɔ.\n19Eli dencɛ Pinasi ka muso tun kɔnɔman lo, a jigiwaati tun sera fana. A ye Ala ka layidu taamasiɲɛ kɛsu minɛko mɛn filisiw fɛ dɔrɔn, n'a birancɛ n'a cɛɛ ka sayako, a sonsorila ka wolo, bari tiin karabara ka ben a kan. 20A tun be ɲini ka sa. Muso minw tun b'a dɛmɛna, olu y'a fɔ a ye ko: «I kana siran, i ye dencɛ le sɔrɔ.» Nga a ma u jaabi, a yɛrɛ ma o kɔlɔsi. 21A ye deen nin tɔgɔ la ko Ikabɔdi, o kɔrɔ ko nɔɔrɔ te yen tugu. A ko: «Ala ka nɔɔrɔ bɔra Isirayɛlidenw cɛma.» A y'o fɔ Ala ka layidu taamasiɲɛ kɛsu minɛko kama, n'a birancɛ n'a cɛɛ ka saya kama. 22O la, a y'a fɔ ko: «Ala ka nɔɔrɔ bɔra Isirayɛlidenw cɛma, bari Ala ka layidu taamasiɲɛ kɛsu bɔsira u la.»


Sam fɔlɔ 18 AKKDC08 - Yanni Dawuda be tila a ka kuma na - Bible Search\nSam fɔlɔ 17 Sam fɔlɔ 19\nSam fɔlɔ 18\n1Yanni Dawuda be tila a ka kuma na ni Sayuli ye, a koo diyara Zonatan ye i n'a fɔ a yɛrɛ, Zonatan nɔrɔl'a la. 2O loon yɛrɛ la, Sayuli ye Dawuda minɛ k'a to a yɛrɛ fɛ, a ma sɔn a ka ta'a faso la tugu. 3Zonatan ye teriya don ni Dawuda ye, bari a koo tun ka di a ye i n'a fɔ a yɛrɛ. 4Zonatan y'a yɛrɛ ka foroca bɔ a kaan na, k'a di Dawuda ma ani faniw. A fana y'a ka murujan n'a ka kala n'a ka cɛsirinan d'a ma. 5Sayuli tun be Dawuda ci kɛlɛkɛyɔrɔ o kɛlɛkɛyɔrɔ, Dawuda tun be see sɔrɔ. O la, Sayuli y'a sigi a ka kɛlɛdenw kunna. O tun diyara jama bɛɛ ye, ani Sayuli ka kɛlɛdenw fana.\nSayuli tun b'a fɛ ka Dawuda faga\n6Dawuda tun ye Goliyati faga ka ban tuma min na, k'u to n'u be kɔsegira ka na, musow bɔra Isirayɛlidenw ka duguw bɛɛ kɔnɔ ka masacɛ Sayuli kunbɛn, n'u be dɔnkili lara, ka dundunw ni fɔlikɛminaw dɔw fɔ ka dɔɔn kɛ, ka to ka mankan kɛ nisɔndiya bolo. 7- Muso minw tun be dɔɔn kɛra, u tun be to k'a fɔ u ka dɔnkili la ko:\n«Sayuli ye mɔgɔ waa damani faga,\nDawuda ye mɔgɔ waa tan tan faga.»\n8O la, Sayuli dimina, u ka dɔnkili nin digir'a la kosɔbɛ. A ko u ye waa tan tan di Dawuda ma ka waa damani dɔrɔn di ale ma, ko a tɔɔ tora u k'a kɛ masacɛ ye. 9K'a ta o loon ma n'o kɔfɛ bɛɛ, Sayuli tun te Dawuda filɛ ni ɲaɲuman ye tugu.\n10O dususagwɛ, Ala y'a kɛ nii kuntan dɔ wilila Sayuli la. K'a to a ka soo kɔnɔ, a tun t'a yɛrɛ kala ma tugu. A ka taman tun b'a bolo. O y'a sɔrɔ Dawuda tun b'a ka gɔni fɔra i n'a fɔ a tun be deli k'a kɛ cogo min na. 11Sayuli y'a ka taman kɔrɔta ko a be Dawuda kori ni kogo ye k'a sɔgɔ, nga Dawuda sera k'a yɛrɛ bɔ Sayuli ka taman ɲakɔrɔ siɲɛ fila. 12Sayuli tun be siran Dawuda ɲa, bari Masaba tun be ni Dawuda ye, a tun ye Sayuli bila. 13O la, Sayuli ye Dawuda yɔrɔ jaɲa a yɛrɛ la. A y'a kɛ kɛlɛden waa kelen kuntigi ye. A kɛra ten, Dawuda tun be to ka bila kɛlɛdenw ɲa ka taga kɛlɛ kɛ ka kɔsegi ka na. 14Dawuda tun be see sɔrɔ a ka koo bɛɛ la, bari Masaba fana tun be n'a ye. 15Sayuli y'a ye ko Dawuda be see sɔrɔla, a siranna Dawuda ɲa. 16Nga Dawuda koo tun ka di Isirayɛli ni Zuda mara mɔgɔw bɛɛ ye, bari a tun be to ka bɔ ka taga kɛlɛ kɛ n'u ye ka segi ka na.\nSayuli be kɛ Dawuda birancɛ ye\n17Sayuli y'a fɔ Dawuda ye ko: «N denmuso kɔrɔman Merabu filɛ nin ye. Ne ben'a d'i ma a ka kɛ i ka muso ye, i ka jija ka baara kɛ ne ye ni jagwɛlɛya ye, ani ka banba ka Masaba ka kɛlɛ kɛ.» Sayuli tun b'a fɔr'a yɛrɛ kɔnɔ ko ale ten'a faga a yɛrɛ ma, ko filisiw le ka kɛ a fagabagaw ye. 18Dawuda y'a jaabi ko: «Ne ye jɔn ye? Ne buruju ye mun ye? Ne faa ka fadenyabolo ye mun le ye Isirayɛlidenw cɛma ni ne le bena kɛ masacɛ birancɛ ye?» 19Tuma min na Sayuli denmuso Merabu tun ka kan ka di Dawuda ma, u y'a minɛ k'a di Adiriyɛli ma ka bɔ Meyola a ka kɛ ale muso ye.\n20O kɔ, Dawuda koo diyara Sayuli denmuso Mikali ye. U tagara o fɔ Sayuli ye. O koo y'a dusu minɛ kosɔbɛ. 21A tun b'a fɔr'a yɛrɛ kɔnɔ ko ale ben'a d'a ma janko a ka se ka kɛ jaan ye Dawuda ɲakɔrɔ, ko filisiw k'a sɔrɔ k'a faga. Sayuli y'a fɔ Dawuda ye a siɲɛ filanan ko: «Bii yɛrɛ i bena kɛ ne birancɛ ye.» 22Sayuli y'a fɔ a ka baarakɛlaw ye k'u ka taga kuma Dawuda fɛ a danna k'a fɔ a ye ko: «I koo ka di masacɛ ye, ani a ka baarakɛlaw bɛɛ b'i kanu, i ka sɔn ka masacɛ denmuso furu.» 23Sayuli ka baarakɛla nunu tagara o fɔ Dawuda ye. Dawuda y'u jaabi ko: «Aw b'a miiri ko ka masacɛ denmuso furu, o ye tulonko ye wa? Ne yɛrɛ ye fantan ye, ne te mɔgɔbaba ye.» 24A ka baarakɛla kɔsegira ka na Dawuda ka jaabili fɔ a ye.\n25Sayuli y'a fɔ u ye ko: «Aw k'a fɔ Dawuda ye ko masacɛ mako te furusara la, a mako be filisiw mɔgɔ kɛmɛ fɔrɔgolo tigɛninw na dama, janko a k'a mɔnɛ bɔ a juguw la ten.» Sayuli tun b'a fɛ filisiw ka se ka Dawuda faga ten. 26Sayuli ka baarakɛlaw y'o kuma fɔ Dawuda ye. A sɔnna o kuma ma ka kɛ masacɛ birancɛ ye. Waati min tun fɔra Dawuda ye, o waati yɛrɛ ma se, 27a n'a ka kɛlɛdenw wilila ka taga filisiw mɔgɔ kɛmɛ fila faga, k'u fɔrɔgolow tigɛ ka na masacɛ ka ɲinita dafanin d'a ma, janko a ka se ka masacɛ denmuso furu. O kɔ, Sayuli y'a denmuso Mikali d'a ma ka kɛ a muso ye.\n28Sayuli y'a ye, ani k'a lɔn ko Ala be ni Dawuda ye, Dawuda koo tun ka di a denmuso Mikali ye fana. 29A siranna Dawuda ɲa kosɔbɛ tugu. A ye Dawuda kɛ a jugu ye a sii bɛɛ la. 30Filisiw kuntigiw tun be bɔ ka kɛlɛ kɛ ni Isirayɛlidenw ye. Tuma o tuma nu tun be kɛlɛ kɛ, Dawuda le tun be see sɔrɔ ka tɛmɛ Sayuli ka baarakɛla tɔw bɛɛ kan. A kɛra ten, a tɔgɔ bɔra kosɔbɛ.


KARIƝƐƐGƐ ƝƆMƐƐ NIVONƆ 3 YOHANA 1\nYohana ya sɛmɛ taanri wo wemu ka ge\nNʼa daa fɔɔ wa mu Yohana ya we sɛmɛ taanri wo we tun. Wee mɛgɛ ki bye Gayusi.\nYohana ya li shɛ Gayusi na na wee ya Kilɛ Kafila wu yɛrɛ pyevɛɛ piimu torogo wu mu ge, na wʼa pu coni xuuni. Na wu ganha bu daha Jotɛrɛfu wo ɲaha shɛshɛɛrɛ te fɛni wɛ. Wee Jotɛrɛfu we bye egilizi ɲahagbaa fɔɔ, ga Yohana bi Kilɛ Jozaama pu jovɛɛ piimu torogo wu mu ge, wu bi gbara wʼa pee tirige wɛ.\nA wʼi wu fiin jo na waha sɛmɛ wu ni na kan Demecusi mu. Wee pʼa wii na wee wʼa pa ni sɛmɛ wu ni.\n3 Yohana 1-4 Yohana fò mujuu.\n3 Yohana 5-8 Gayusi wo ɲaarigazaana le.\n3 Yohana 9-12 Na Gayusi ganha bu daha Jotɛrɛfu wo torogana li fɛni wɛ.\n3 Yohana 13-15 Jomɔ pu taxɔgɔ.\nYohana fò mujuu\n1 Nɛ wemu wu ɲɛ egilizi nɔhɔlɛ ge, nɛ wa we sɛmɛ we ka na tun na taanɲii Gayusi mu, wee wemu kaa lʼa dan nɛ ni can yɛ pyaa na ge.\n2 Na taanɲii, nɛ Kilɛ ɲɛɛri mu mu, kɔnhɔ ma keree di da ɲaha taa tuun bɛɛri ni, mʼa bye sicuumɔ na, ba Kilɛ ya ma zɔ wu pye fɛɛfɛɛ wɛ. 3 Cebooloo nʼa daa fɛɛ pii ya nɔ wèe yíri naha. Ba can wu wa mu zɔ wu na wɛ, ni ba mu ya ɲaari na sahaŋi ni can wu ni wɛ, pʼa yee paari wèe mu. Yee ya taan nɛ ni xuuni. 4 Bani nɛ bu logo na nɛ nagoo pʼa can wu koro ɲaari, yafiin ya dan nɛ ni na lee xɔ wɛ.\nGayusi wo ɲaarigazaana le\n5 Na taanɲii, lemu bɛɛri mʼa byi wù cebooloo nʼa daa fɛɛ pu mu, ali na ta pʼi ɲɛ bɛ nabuun ge, lee bɛɛri ya ɲɔ xuuni. Mʼa li pyi ni ɲɔmɛɛ fɛɛrɛ ni Kilɛ mu. 6 Mʼa pu co ni taanɲɛɛgɛ kemu ni ge, pʼa pa kee kaa jo nʼa daa fɛɛ pu mu naha. Ayiwa, ɲɔ mayɛ na, ɲara lemu pʼa giin di bye sanha ge, mʼa pu tɛgɛ na bɛ ni Kilɛ ɲidaan ni. 7 Bani Yesu Kirisa wo labye wu wuu na pʼa lee ɲara li pyi. Wa bɛɛri wu ɲɛ wu ya dà Yesu Kirisa na-ɛ ge, pu wa wee wa shishiin bɛ keŋɛ yaaga fɛni wɛ. 8 Lee wuu na wèe nʼa daa fɛɛ ya yaa na pii sipyii pii shi tɛri. Wù ba lee pyi, lʼa bye ma na giin wèe bɛ pʼa fara pu na pu labye wu funŋɔ ni, na can koo li shɛɛ sipyii pu na.\nJotɛrɛfu mɛgɛ ya kyɛɛgi\n9 Ayiwa, nɛ ɲɔɲii kii ka sɛmɛ wɛnɛ la na na tun nʼa daa fɛɛ pu mu wà. Ga we wu ɲɛ Jotɛrɛfu ge, wu ya se wèe kabeshɛɛ na wɛ, na giin wu wuyɛ pye nʼa daa fɛɛ pu ɲahagbaa fɔɔ wa. 10 Lee wuu na nɛ ba nɔ wà, kaparaya yemu bɛɛri wʼa byi ge, na joguumɔ pemu bɛɛri yu na waa wèe na, na kafinɛyɛ yemu bɛɛri tɛri wèe na ge, nʼa da yee bɛɛri jo yi ɲii na. Wu yɛrɛ ya ta da kii yɛ na-ɛ dɛ, wu ya ta sɔɔ cebooloo nʼa daa fɛɛ pʼa diri wu mu wɛ. Nʼa daa fɔɔ wa bɛ bu jo wu pee tirige wuyɛ yíri, wʼa jo tapyege wa lee bɛ na wɛ, na weefɔɔ kɔri yeege nʼa daa fɛɛ pu pinnɛgɛ ki ni.\n11 Ayiwa, na taanɲii Gayusi, ma ganha bu da bye ye kakuuyo ye tuugo taannivɔɔ wɛ dɛ, ga ta kasaaŋaa taanni. Sipya wemu wʼa saama pyi ge, wee wu ɲɛ Kilɛ wo. Ga wemu bu gori yaha kakuuyo na na byi, lee ya li shɛɛ na weefɔɔ ya Kilɛ cɛ wɛ.\nDemecusi ya masɔŋɔ ta\n12 Ayiwa Demecusi kunni, nʼa daa fɛɛ pu bɛɛri ya wee mɛsaaŋa yu. Can koo lemu bɛ wʼa ɲaari ge, lee bɛ di wu mɛsaaŋa yu. Wee bɛ wa li fiin na can wu ɲɛ wii.\nJomɔ pu taxɔgɔ\n13 Ayiwa, jomɔ niɲɛhɛmɛ wa nɛ mu na yu ma mu, ga na funŋɔ wa di pee bɛɛri ka sɛmɛ we ni wɛ. 14 Nɛ giin jo lʼa da mɔ wèe di wùyɛ ɲa, wù jo wùyɛ ɲii na wɛ. 15 Kilɛ wu ɲaɲiŋɛ kan ma mu! Ma naɲiinɛɛ piimu pu wa naha ge, pee ya ma fò waa. Ma bɛ wu wù fò kan wù naɲiinɛɛ pu bɛɛri nigin nigin mu wà.